Majlis Kemakmuran Bumiputera ditubuhkan
Oleh NOR IDAYU BOSRO

26 Januari 2021, 8:38 pm
PUTRAJAYA – Tindakan intervensi strategik amat diperlukan bagi membantu golongan Bumiputera meraih peluang ekonomi dalam sektor berdaya maju dan mempunyai nilai tambah yang tinggi.
Perdana Menteri, Tan Sri Muhyiddin Yassin berkata, sehubungan itu, penubuhan Majlis Kemakmuran Bumiputera (MKB) antara lain diharap dapat membolehkan tindakan intervensi yang tepat diambil demi memastikan ekonomi Bumiputera terus berdaya tahan dan berdaya saing.
Beliau berkata, MKB akan dianggotai oleh 17 menteri Kabinet di samping tokoh Bumiputera dalam pelbagai sektor perniagaan, ekonomi dan pendidikan dan usaha itu akan diterajui oleh Unit Peneraju Agenda Bumiputera (TERAJU) selaku agensi penyelaras utamanya.
Katanya, MKB merupakan platform untuk kerajaan memperkasakan  sosioekonomi Bumiputera dengan sasaran lonjakan pembangunan keusahawanan berganda di pelbagai peringkat.
“Saya telah membangkitkan mengenai kesan besar pandemik Covid-19 kepada ekonomi negara yang mana perniagaan Bumiputera tidak terkecuali.
“Justeru saya tegaskan bahawa tindakan intervensi strategik amat diperlukan bagi membantu golongan Bumiputera meraih peluang ekonomi dalam sektor berdaya maju dan mempunyai nilai tambah yang tinggi,” katanya menerusi satu kenyataan di Facebook hari ini.

Perdana Menteri terdahulu mempengerusikan mesyuarat pertama MKBsecara persidangan video dari pejabatnya di bangunan Perdana Putra di sini.
Mesyuarat itu juga mengesahkan penubuhan MKB dari segi keahlian serta terma rujukan.
Antara ahlinya termasuklah Tan Sri Nor Mohamed Yakcop; Tan Sri Azman Mokhtar; Datuk Dr. Mohd. Karim Abdullah; Tan Sri Dr. Rafiah Salim; Datuk Azrin Mohd. Noor dan Kamarul Azman Muhamed.
Sementara itu, turut diperakukan penubuhannya ialah Jawatankuasa Pemandu Majlis Kemakmuran Bumiputera (JPMKB) dan Jawatankuasa Kerja Majlis Kemakmuran Bumiputera (JKMKB).
Muhyiddin berkata, jawatankuasa tersebut masing-masing akan dipengerusikan oleh Menteri di Jabatan Perdana Menteri, Datuk Seri Mohd. Redzuan Md. Yusof dan Ketua Eksekutif TERAJU, Md. Silmi Abd Rahman. – K! ONLINE


PM Itali serah surat peletakan jawatan
Oleh KOSMO!

26 Januari 2021, 8:40 pm
ROM – Perdana Menteri Itali, Giuseppe Conte menyerahkan surat peletakan jawatan beliau kepada Presiden Sergio Mattarella hari ini dalam usaha membentuk sebuah kerajaan baharu yang lebih kukuh.
Presiden menerima peletakan jawatan tersebut dan mempunyai hak untuk membuat keputusan seterusnya dan mengundang kerajaan untuk meneraju negara dalam kapasiti kerajaan sementara, kata pejabat Mattarella.
Mattarella berkata, beliau akan memulakan rundingan dengan pemimpin-pemimpin parti politik Itali tentang hala tuju negara tengah hari esok. Perbincangan tersebut dijangka berlanjutan hingga Khamis ini.
Conte dijangka mencari mandat baharu untuk membentuk kerajaan buat kali ketiga berturut-turut dalam tempoh tiga tahun tetapi perkara itu bergantung kepada keupayaan beliau menambah majoritinya di Parlimen.
Beliau boleh bergantung harap kepada parti populis, Gerakan Lima Bintang, Parti Demokratik dan parti berhaluan kiri lebih kecil, Parti Bebas dan Saksama. – AFP


Gantung Parlimen: Anwar fail kebenaran semakan kehakiman
Oleh NUZULSHAM SHAMSUDDIN

26 Januari 2021, 8:34 pm
KUALA LUMPUR – Ketua Pembangkang, Datuk Seri Anwar Ibrahim memfailkan permohonan kebenaran semakan kehakiman terhadap Tan Sri Muhyiddin Yassin dan kerajaan.
Semakan itu berhubung tindakan Perdana Menteri menasihati Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk menggantung persidangan Parlimen dalam tempoh darurat.
Anwar, selaku pemohon memfailkan permohonan itu semalam menerusi Tetuan Karpal Singh & Co. dengan menamakan Muhyiddin dan kerajaan masing-masing sebagai responden pertama dan kedua.
Menerusi satu kenyataan hari ini, peguam Ramkarpal Singh yang mewakili Anwar berkata, apa yang dicabar dalam permohonan itu bukanlah pengisytiharan darurat.
“Tetapi keputusan Perdana Menteri melalui Jemaah Menteri untuk menasihati Yang di-Pertuan Agong bagi meluluskan kaedah 14 Ordinan Darurat (Kuasa-Kuasa Perlu) 2021 yang menggantung persidangan Parlimen dalam tempoh darurat tersebut. Nasihat Perdana Menteri itu dikatakan bertentangan dengan undang-undang,” katanya.
Justeru, antara relif yang dipohon adalah satu deklarasi daripada mahkamah bahawa nasihat Perdana Menteri kepada Yang di-Pertuan Agong untuk menggantung Parlimen dalam tempoh darurat diisytiharkan baru-baru ini bertentangan undang-undang dan tidak mengikut Perlembagaan Persekutuan. – K! ONLINE


Kantoi bawa rokok seludup di SJR
Oleh NOR AINNA HAMZAH

26 Januari 2021, 7:55 pm
JEMPOL – Baru empat hari sekatan jalan raya (SJR) ketiga didirikan di daerah ini, sebuah lori yang membawa rokok seludup bernilai RM70,000 berjaya digagalkan polis dalam SJR Taman Sornam dekat sini semalam.
Ketua Polis Daerah Jempol, Superintendan Hoo Chang Hook berkata, sepasukan pegawai dan anggota berjaya mengesan kesalahan berkenaan pada pukul 1.30 petang susulan gelagat pemandu lori berusia 25 tahun berkenaan yang agak resah serta mencurigakan semasa pemeriksaan dilakukan.
Menurutnya, hasil pemeriksaan yang dijalankan berjaya menemui 28 kotak rokok seludup pelbagai jenama dengan setiap satu kotak berisi 50 karton rokok untuk di hantar di Jalan Angkasa 7, Bahau.
“Suspek yang berasal dari Kulai, Johor itu mendakwa baru dua bulan bekerja dengan bayaran gaji secara tunai sebanyak RM270 bagi setiap penghantaran. Malah, dia menyatakan tidak pernah bertemu dengan majikannya itu dan bekerja setelah melihat tawaran pekerjaan di WeChat.
“Modus operandi sindiket rokok seludup ini ialah hanya berhubung melalui dua buah talefon bimbit yang diberikan bos dan suspek akan diarahkan untuk meletakkan lori di beberapa tempat dengan kunci ditinggalkan di dalam lori,” katanya dalam satu sidang akhbar di Ibu Pejabat Polis Daerah (IPD) Jempol di sini tadi.
Suspek yang tidak mempunyai rekod jenayah lampau kini ditahan reman bermula hari ini hingga 29 Januari ini.

Kes disiasat di bawah Seksyen 135 (1)(d) Akta Kastam 1967.
Jika sabit kesalahan denda tidak kurang 10 kali ganda nilai atau RM100,000 yang mana lebih tinggi atau penjara tidak kurang enam bulan dan tidak lebih lima tahun atau kedua-duanya sekali. – K! ONLINE


Tambahan dua jam untuk TV Pendidikan
Oleh MOHD. HUSNI MOHD. NOOR

26 Januari 2021, 8:41 pm
PUTRAJAYA – Kementerian Pendidikan (KPM) menambah dua jam lagi slot program TV Pendidikan bermula esok.
Menterinya, Dr. Radzi Jidin berkata, dua jam tambahan itu adalah slot program TV Pendidikan khusus untuk calon Sijil Pelajaran Malaysia (SPM) tahun 2020 menerusi DidikTV di saluran NTV7.
Beliau berkata, tambahan slot siaran itu menjadikan waktu siaran yang disediakan KPM adalah selama 11 jam sehari berbanding sembilan jam sebelum ini.
“Slot tambahan selama dua jam itu akan ditayangkan pada hari Isnin hingga Jumaat dari pukul 3 hingga 5 petang dan lima jam pada hari Sabtu dan Ahad (9 pagi hingga 12 tengah hari dan 3 hingga 5 petang).
“Sebelum ini, saya pernah menyatakan bahawa KPM akan terus memperkasakan saluran TV Pendidikan dengan pendekatan yang bersesuaian,” katanya menerusi hantaran di Facebook hari ini.
Katanya, KPM sentiasa komited untuk melakukan yang terbaik bagi memudahkan murid dan pelajar seluruh negara.

Sementara itu, KPM dalam kenyataan akhbar berkata, slot tambahan itu akan memberi fokus kepada kandungan pendidikan bagi membantu calon Sijil Pelajaran Malaysia (SPM) tahun 2020 membuat persediaan peperiksaan yang akan bermula 22 Februari depan.
Menurutnya, bermula esok, siaran TV Pendidikan sebanyak 11 jam setiap hari yang disiarkan di saluran TV Okey, Astro Tutor TV dan [email protected]. – K! ONLINE


Gelandangan meningkat ketika PKP 2.0
Oleh MOHAMAD FAIZAL HASHIM

26 Januari 2021, 6:29 pm
JOHOR BAHRU – Isu gelandangan di bandar raya ini yang semakin meningkat sejak Perintah Kawalan Pergerakan (PKP) 2.0 dilaksanakan dilihat sukar ditangani secara menyeluruh dan memerlukan masa bagi mengatasinya.
Pengerusi Jawatankuasa Pembangunan Wanita, Keluarga dan Masyarakat Negeri Johor, Zaiton Ismail berkata, bagi mencapai hasrat itu, Jabatan Kebajikan Masyarakat (JKM) dan agensi berkaitan akan membantu mereka supaya tidak berterusan hidup melarat dan terbiar di jalanan.
Katanya, golongan gelandangan di ibu kota ini dilihat muncul semula dan bertambah selepas PKP 2.0 dilaksanakan mulai 13 Januari lalu.
“JKM kena sentiasa santuni golongan ini dan membuat pemeriksaan latar belakang terhadap mereka. Sekiranya mereka mempunyai waris, kita akan serahkan kepada waris mereka manakala bagi yang tidak ada pula barulah diletakkan ke rumah perlindungan JKM.
“Kita juga bersama badan bukan kerajaan (NGO) yang terlibat akan membantu mereka mencarikan pekerjaan. Usaha ini akan dibuat secara berterusan hingga bebas gelandangan.
“Bagi mereka yang tidak mempunyai tempat tinggal pula, kita akan tempatkan di Anjung Singgah di sini untuk sementara. Tidak dinafikan ada yang tinggal sekejap sahaja di Angguh Singgah sebelum kembali ke jalanan,” katanya.

Beliau berkata demikian kepada pemberita selepas menyampaikan bantuan makanan daripada pihak NGO dan kedai makanan termasuk individu kepada gelandangan di sini hari ini.
Beliau berkata, semasa PKP pertama pada tahun lalu, 250 gelandangan yang berkeliaran di bandar raya ini ditempatkan di Kem Wawasan Negara Gunung Pulai, Kulai dan mereka semua sudah pun dihantar pulang ke pangkuan keluarga masing-masing.
Zaiton memberitahu, seramai 237 individu telah didaftarkan untuk menerima makanan di tempat khas yang disediakan oleh pihak Majlis Bandaraya Johor Bahru (MBJB) di Dataran Tun Sri Lanang, Jalan Ibrahim, di sini.
Katanya, daripada jumlah itu, 77 individu adalah orang tiada tempat tinggal iaitu gelandangan manakala 160 orang daripada mereka mempunyai kediaman dan tempat tinggal namun berdepan dengan masalah kewangan disebabkan penularan wabak pandemik Covid-19.
“Ketika ini hanya terdapat 77 gelandangan di sekitar bandar raya ini dan kebanyakannya adalah mereka yang datang dari luar negeri. Kita tidak boleh dekat kemasukan mereka yang cuba mencari rezeki di sini.
“Bagi golongan gelandangan berkeluarga, mereka telah dihantar pulang ke pangkuan keluarga dan setakat ini seramai 11 keluarga yang telah dibantu,” katanya. -K! ONLINE


Integrasi perkhidmatan dalam tempoh darurat
Oleh SITI A'ISYAH SUKAIMI

26 Januari 2021, 7:40 pm
PUTRAJAYA – Kerajaan akan mengoptimumkan kapasiti makmal sedia ada terutamanya di jabatan kerajaan dan universiti awam bagi pengujian dan pengesanan Covid-19 secara berskala besar.
Ketua Pengarah Kesihatan, Tan Sri Dr. Noor Hisham Abdullah berkata, di samping itu, bangunan kerajaan yang sesuai akan dikenal pasti di negeri atau daerah sebagai pusat pengambilan ujian calitan.
Menurutnya, mobilisasi aset seperti kenderaan juga akan diselaraskan untuk perkhidmatan kesihatan umum agar lebih bersepadu dan teratur.
“Sumber perubatan seperti peralatan, peralatan pelindungan diri (PPE), ubat-ubatan pula akan dimobilisasikan mengikut keperluan hospital terutamanya bagi perkhidmatan kesihatan umum.
“Ini termasuklah memobilisasikan anggota perubatan seperti jururawat dari hospital swasta khususnya yang mempunyai kepakaran tertentu untuk bertugas sementara di hospital awam,” katanya dalam satu kenyataan di sini hari ini.
Dalam masa sama, beliau berkata, sehingga semalam, terdapat 210 hospital swasta berlesen dengan 129 daripadanya menawarkan perkhidmatan pesakit dalam (inpatient) bagi bidang Perubatan Dalaman (internal medicine).

Ujarnya, daripada jumlah tersebut, 96 hospital swasta bersetuju untuk menyediakan rawatan Covid-19 dengan jumlah katil setakat ini adalah 1,252 katil, 65 katil Unit Rawatan Rapi dan 54 mesin ventilator.
Mengulas lanjut, Noor Hisham berkata, seperti yang diumumkan oleh Ketua Setiausaha Negara, Tan Sri Mohd. Zuki Ali berhubung Sidang Darurat Majlis Keselamatan Negara (MKN) telah memutuskan integrasi Perkhidmatan Hospital Sektor Awam dan Swasta dalam tempoh darurat.
“Pendekatan utama yang dikenal pasti dengan meletakkan hospital awam (hospital-hospital di bawah Kementerian Kesihatan (KKM), hospital universiti awam dan hospital angkatan tentera) serta hospital swasta di bawah pengoperasian secara hibrid.
“Ia berdasarkan konsep Hospital Kluster di bawah Pusat Kawalan Covid-19 Bersepadu yang akan beroperasi untuk merawat pesakit Covid-19 dan bukan Covid-19 mengikut arahan yang akan dikeluarkan oleh KKM,” katanya. – K! ONLINE


Pasangan suami isteri jarak jauh boleh rentas negeri
Oleh ZULKIFLI MANZOR

26 Januari 2021, 6:48 pm
PETALING JAYA – Pasangan suami isteri yang tinggal berjauhan disebabkan bekerja dibenarkan merentas negeri untuk bertemu dengan keluarga masing-masing bermula esok.
Menteri Kanan (Keselamatan), Datuk Seri Ismail Sabri Yaakob berkata, kelonggaran itu namun syarat perlu mendapat kebenaran dan kelulusan Polis Diraja Malaysia (PDRM) terlebih dahulu.
“Bagaimanapun bagi pasangan yang bergejala, mereka dinasihatkan untuk mendapatkan rawatan terlebih dahulu sebelum bergerak pulang,” katanya pada sidang akhbar hari ini. – K! ONLINE


Air Terjun Tanjung Batu akan diwarta sebagai hutan perlindungan
Oleh SHAARANI ISMAIL

26 Januari 2021, 6:58 pm
MANJUNG – Kerajaan negeri akan mewartakan Air Terjun Tanjung Batu di Hutan Simpan Kekal (HSK) Segari Melintang yang sebelum ini tular berikutan berlakunya kemusnahan alam sebagai hutan perlindungan.
Pengerusi Jawatankuasa Kesihatan, Sains, Alam Sekitar dan Teknologi Hijau Perak, Mohd. Akmal Kamarudin berkata, langkah itu dilaksanakan bagi memastikan kawasan hutan simpan di situ dipelihara sepenuhnya daripada sebarang kegiatan pengkuarian dan pembalakan.
Mohd. Akmal berkata, tinjauan yang dibuat bersama Jabatan Perhutanan Negeri serta Jabatan Pengairan dan Saliran (JPS) mendapati kawasan air terjun terbabit masih terpelihara daripada sebarang kerosakan dengan kebersihan dan kualiti bekalan airnya di tahap kelas pertama iaitu berada dalam keadaan semulajadi.
“Saya sudah melihat air terjun itu. Jabatan Pengairan dan Saliran (JPS) juga telah mengesahkan bahawa air di situ boleh dibuat minum tanpa apa-apa tapisan.
“Atas sebab itu, kita telah mengesyorkan agar air terjun berkenaan yang berada dalam Kompartmen 15 HSK Segari Mintang diletakkan sebagai hutan perlindungan,” katanya selepas mengadakan tinjauan ke Air Terjun Tanjung Batu di sini hari ini.
Mohd. Akmal berkata, pewartaan yang akan dilaksanakan Jabatan Perhutanan Perak itu akan turut mengambil kira kawasan lain yang mempunyai nilai kepentingan sama.

“Bagi aktiviti lasak seperti mendaki, mandi, berkelah serta tujuan kajian, ia masih dibenarkan,” katanya.
Dalam pada itu, mengulas laporan berhubung kerosakan alam sekitar yang berlaku di kawasan itu, Mohd. Akmal berkata, kerosakan itu tidak menjejaskan kawasan Air Terjun Tanjung Batu.
Katanya, daripada laporan Jabatan Ukur dan Pemetaan, kawasan dimaksudkan terjejas adalah alur air bermusim yang berada di kompartmen berlainan yang terlatak kira-kira satu kilometer dari lokasi air terjun.
Beliau berkata, kekeliruan timbul kerana difahamkan masyarakat sekitar juga menggelarkan alur itu sebagai Air Terjun Tanjung Batu sebaliknya semakan dibuat mendapati kawasan itu masih tiada nama. – K! ONLINE


Kerajaan tambah 18.4 juta dos vaksin
Oleh NOR IDAYU BOSRO

26 Januari 2021, 6:44 pm
PUTRAJAYA – Kerajaan bersetuju untuk membuat perolehan bekalan tambahan 18.4 juta dos vaksin yang meliputi 28.75 peratus daripada populasi rakyat di negara ini.
Kementerian Kesihatan (KKM) dalam satu kenyataan berkata, bekalan itu meliputi 12 juta dos Covid-19 Coronavac, Sars-Cov-2 Vaccine (Vero Cell) Inactivated dan 6.4 juta dos vaksin Sputnik V yang masing-masing dijangka dilaksanakan secara berperingkat mulai bulan April dan hujung Mac tahun depan.
Katanya, penambahan perolehan itu dibuat KKM yang mewakili Kerajaan Malaysia dengan dua syarikat pembekal vaksin iaitu syarikat Pharmaniaga Lifescience Sdn. Bhd. (PLS) dan Duopharma (M) Sdn. Bhd. hari ini.
“Menteri Kesihatan, Datuk Seri Dr. Adham Baba  menandatangani dokumen Terms Sheet bagi pihak KKM, manakala Pengarah Urusan PLS, Datuk Zulkarnain Md. Eusope dan Pengarah Urusan Kumpulan Duopharma Biotech Berhad, Leonard Ariff Abdul Shatar, mewakili pihak masing-masing,” katanya.
Kenyataan itu berkata, syarikat PLS akan membekalkan sebanyak 12 juta dos Covid-19 Coronavac, Sars-Cov-2 Vaccine (Vero Cell) Inactivated yang dihasilkan oleh Sinovac Life Science Co. Ltd.
Katanya, syarikat Duopharma (M) Sdn. Bhd. pula akan membekalkan sebanyak 6.4 juta dos vaksin Sputnik V yang dihasilkan oleh Gamaleya Research Institute of Epidemiology and Microbiology di Rusia. – K! ONLINE


Jamuan selepas solat Maghrib, JHEAINS beri teguran
Oleh KOSMO!

26 Januari 2021, 7:48 pm
SEREMBAN – Beberapa ahli kariah Surau Matahari Height di sini diberikan teguran oleh Jabatan Hal Ehwal Agama Islam Negeri Sembilan (JHEAINS) selepas didapati melanggar prosedur operasi standard (SOP) Perintah Kawalan Pergerakan (PKP).
Ini berikutan, kumpulan itu dikatakan mengadakan jamuan selepas selesai solat Maghrib malam semalam.
Jurucakap JHEAINS berkata, pemantauan anggota penguat kuasa mendapati beberapa orang berkumpul di surau berkenaan antara solat Maghrib dan Isyak.
“Perkara itu (mengadakan jamuan) melanggar garis panduan yang ditetapkan oleh JHEAINS sepanjang pelaksanaan PKP ini.
“Sehubungan itu, mereka telah diberikan nasihat dan teguran selain diminta hadir ke pejabat JHEAINS dalam masa terdekat,” katanya ketika dihubungi di sini hari ini.
Menurut jurucakap itu, kesemua mereka bagaimanapun tidak dikenakan kompaun sebaliknya hanya direkodkan nama. – K! ONLINE


Duduk rumah tonton televisyen – Duterte
Oleh KOSMO!

26 Januari 2021, 7:47 pm
MANILA – Presiden Filipina, Rodrigo Duterte melaksanakan semula larangan keluar rumah terhadap kanak-kanak berumur 10 hingga 14 tahun, sebaliknya memberitahu mereka supaya duduk dan menonton televisyen.
Arahan duduk di rumah melibatkan kanak-kanak dan warga emas dikuatkuasakan hampir di seluruh Filipina sejak pandemik bermula walaupun selepas kerajaan membuka semula sektor ekonomi.
“Pulang ke rumah masing-masing. Kamu (kanak-kanak) boleh menonton televisyen sepanjang hari,” kata Duterte.
Walaupun ramai ibu bapa melanggar peraturan itu dengan membenarkan anak mereka bermain di taman atau tepi jalan, peraturan tersebut menghalang seisi keluarga daripada mengunjungi pusat beli-belah yang menjadi tempat kunjungan komuniti dan pusat perbelanjaan pengguna. Sekolah-sekolah juga ditutup.
Sekatan pergerakan berpanjangan itu menjejaskan keupayaan Filipina  untuk pulih daripada kemelesetan pertamanya dalam tempoh tiga dekad.
Duterte berkata, beliau tidak mahu kanak-kanak dijangkiti varian Covid-19 dari Britain yang lebih cepat berjangkit dan lebih berbahaya. Varian tersebut telah menjangkiti 17 orang di Filipina setakat ini termasuk tiga kanak-kanak.

“Saya bimbang kerana varian baharu ini menjangkiti kanak-kanak,” katanya. – AFP


Kontraktor mulakan kerja pemulihan di alur air bermusim
Oleh SHAARANI ISMAIL

26 Januari 2021, 7:26 pm
MANJUNG – Kontraktor yang terbabit dalam isu tular hingga mengakibatkan kawasan alur air bermusim dekat Hutan Simpan Segari Melintang rosak teruk sebagaimana dilaporkan media baru-baru ini sudah memulakan kerja pemulihan di kawasan berkenaan.
Difahamkan kerja penambahbaikan dan pemulihan kawasan berkenaan yang tercemar akibat pembangunan kuari sudah pun mencapai tahap 20 peratus.
Pengarah Perhutanan Perak, Datuk Mohamed Zin Yusop berkata, kerja pemulihan dan pemuliharaan penanaman rumput serta pokok dari jenis meranti temak nipis bagi mengurangkan impak hakisan dan mendapan.
“Penyelenggaraan telah dimulakan pada Khamis lalu dan setakat ini, ada 40 pokok serta rumput sudah ditanam di kawasan ini.
“Untuk peringkat awal, memang kita arahkan kepada syarikat lakukan pemulihan serta-merta di bahagian bawah yang nampak paling kritikal terlebih dahulu bagi mengelak berlakunya keadaan lebih teruk seperti pencemaran air.
“Di bahagian atas masih banyak perlu dilakukan dan itu akan mengambil masa, pihak syarikat bagaimanapun diberi tempoh dua minggu untuk menyelesaikannya,” katanya kepada pemberita selepas meninjau kerja pemulihan di kawasan itu hari ini.

Mohamed Zin berkata, kerja pemulihan yang ditanggung sepenuhnya oleh kontraktor terbabit itu dijangka membabitkan tiga fasa iaitu pembaikan saluran air, cerun dan tanah yang dipantau oleh pihaknya bersama Jabatan Alam Sekitar (JAS) dan Jabatan Pengairan dan Saliran (JPS).
Beliau berkata, pihaknya juga tidak akan memperbaharui permit dan lesen kontraktor terbabit sekiranya kerja pemulihan tidak mencapai piawaian dan pelan pemulihan ditetapkan JAS.
Dalam pada itu, Pengarah Jabatan Pengairan dan Saliran (JPS) Perak, Datuk Ir. Dr. Ahmad Anuar Othman berkata, kemusnahan kawasan yang disebut sebagai Air Terjun Tanjung Batu itu merupakan alur air bermusim dan air terjunnya muncul pada ketika musim hujan sahaja. – K! ONLINE


12 kes keganasan rumah tangga di Johor
Oleh MOHAMAD FAIZAL HASHIM

26 Januari 2021, 7:17 pm
JOHOR BAHRU – Sebanyak 12 kes keganasan rumah tangga dilaporkan berlaku di negeri ini sejak awal tahun lalu membabitkan pasangan berusia 25 tahun dan ke atas.
Pengerusi Jawatankuasa Pembangunan Wanita, Keluarga dan Masyarakat negeri, Zaiton Ismail berkata, kebanyakan kes itu bagaimanapun ditarik semula oleh mangsa atas faktor kasihan terhadap pasangan yang dikenakan tindakan undang-undang.
Menurut beliau, antara faktor kes itu berlaku adalah disebabkan penularan pandemik Covid-19 dan pelaksanaan Perintah Kawalan Pergerakan (PKP) yang mendorong ramai mengalami tekanan.
“Kebanyakan mangsa yang membuat laporan akan menarik balik (laporan) mereka kerana kasihan, tidak rela berpisah dan memikirkan anak-anak serta survival mereka.
“Ramai dalam kalangan mangsa berusia 25 tahun dan ke atas. Ada juga kes yang melibatkan mangsa berusia lebih 50 tahun,” katanya selepas meninjau pusat pengedaran makanan bagi gelandangan di Dataran Tun Sri Lanang, Jalan Ibrahim di sini hari ini.
Turut hadir Pengarah Jabatan Kebajikan Masyarakat Johor, Mohamad Hapil.

Ksemua kes itu disiasat mengikut Akta Keganasan Rumah Tangga 1994.
Mengulas lanjut, beliau memberitahu, khidmat nasihat serta kaunseling yang diberikan bertujuan menyelamatkan perkahwinan mereka daripada bercerai hingga mendatangkan kesan kepada pasangan dan anak-anak.
“JKM akan membantu dan terus menyantuni mereka ini bagi menyelesaikan masalah tidak ada makanan dengan kadar segera,” katanya. – K! ONLINE


Indonesia lepasi sejuta kes Covid-19
Oleh KOSMO!

26 Januari 2021, 7:21 pm
JAKARTA – Indonesia melepasi satu juta kes Covid-19 hari ini ketika negara kepulauan itu melancarkan kempen vaksinasi antara terbesar di dunia bagi membendung pandemik tersebut. koronavirus.
Negara Asia Tenggara yang mempunyai hampir 270 juta penduduk itu merekodkan 1,012,350 kes Covid-19 dan hampir 29,000 kematian, demikian menurut data rasmi.
Bagaimanapun, kadar saringan  yang  rendah bermaksud angka jangkitan sebenar dipercayai jauh lebih tinggi.
Sebilangan hospital tidak lagi berupaya menampung bilangan pesakit Covid-19 yang begitu ramai.
“Saya fikir kita (Indonesia) sudah lama mencapai angka satu juta kes Covid-19.
“Kita masih mendaki gunung dan kita tidak tahu di mana puncaknya,” kata ahli epidemiologi Universiti Indonesia, Pandu Riono.

Koronavirus telah membunuh lebih 600 doktor, jururawat dan petugas perubatan lain dengan ramai antara mereka berdepan masalah kekurangan peralatan perlindungan diri.
“Hospital-hospital tidak dapat lagi menampung bilangan pesakit,” katanya.
Pemerintah Indonesia sebelum ini dikecam kerana meremehkan pandemik itu dan kemudian kerana tidak mempunyai stategi yang teratur dalam menangani krisis koronavirus.
Negara yang memiliki sekitar 17,000 pulau itu kini melaksanakan kempen vaksinasi besar-besaran dengan petugas barisan hadapan dan kumpulan berisiko tinggi lain menjadi yang pertama menerima suntikan vaksin buatan China, Sinovac.
Pemerintah bercita-cita memberi pelalian koronavirus kepada hampir 182 juta orang dalam tempoh 15 bulan akan datang. – AFP


Kes gangguan seksual, keganasan rumah tangga meningkat di Kelantan
Oleh ROHANA MOHD. NAWI

26 Januari 2021, 6:15 pm
KOTA BHARU – Kes melibatkan gangguan seksual dan keganasan rumah tangga di negeri ini meningkat sejak bermula tempoh Perintah Kawalan Pergerakan (PKP) pada tahun lalu.
Ketua Polis Kelantan, Datuk Shafien Mamat berkata, jenayah membabitkan kes rogol dan cabul di negeri ini pula dilihat menunjukkan peningkatan daripada sebelum pelaksanaan PKP di negara ini.
Menurutnya, berdasarkan maklumat, kes gangguan seksual pada tahun lalu iaitu sebanyak 184 kes menunjukkan peningkatan sebanyak 20 kes berbanding 164 kes yang dilaporkan dua tahun lalu.
“Bagi kes keganasan rumah tangga pula sebanyak 519 kes dilaporkan pada tahun 2019 manakala jumlahnya meningkat kepada 523 kes pada tahun lalu.
“Bagaimanapun, masih terlalu awal untuk kita membuat kesimpulan sama ada penularan wabak Covid-19 menjadi faktor peningkatan kes. Ia masih pada peringkat kajian lagi,” katanya.
Beliau berkata demikian kepada pemberita ketika hadir pada Program Pemantauan Sekatan Jalan Raya (SJR) Kolabrasi Polis Diraja Malaysia (PDRM) dan Jabatan Pengangkutan Jalan (JPJ) di Tunjong di sini hari ini.

Hadir sama, Pengarah JPJ Negeri Kelantan, Hanif Yusabra Yusuf. – K! ONLINE


Sweet Qismina persoalkan syarat pengambilan, pemulangan buku teks
26 Januari 2021, 5:45 pm
PETALING JAYA- Pelakon Sweet Qismina tidak puas hati dengan sistem pengambilan dan pemulangan buku teks oleh pihak sekolah.
Sweet atau nama sebenarnya Farhanna Qismina Suspandi berkata, dia berasa tidak adil dengan sistem yang diguna pakai kerana hanya membenarkan ibu bapa dan penjaga sahaja yang boleh mengambil dan memulangkan buku teks di sekolah, khususnya di sekolah menengah.
Dia terpanggil bersuara tentang hal tersebut semasa mengambil buku teks sekolah adiknya.
Kata Sweet, adiknya merupakan pelajar sekolah yang sudah berusia 17 tahun dan mampu melakukan perkara tersebut secara sendiri.
Malah katanya, tidak semua ibu bapa atau penjaga sihat tubuh badan dan mampu bergerak ke sana sini di bawah cuaca terik.
“Tidak semuanya muda dan larat nak bergerak di bawah panas terik 11 pagi sampai 1 tengah hari untuk ambil dan pulangkan buku teks.

“Saya yang baru 24 tahun pun tak larat dan tahan dengan cuaca panas melampau. Jadi rasanya orang-orang tua boleh hadap perkara ini? Kasihan mereka,” tulisnya dalam bebenang ciapan Twitter sebentar tadi.
TANGKAP layar ciapan Twitter Sweet Qismina yang meluahkan rasa tidak puas hati terhadap kaedah pemulangan dan pengambilan buku teks sekolah adiknya.
Tambah pelakon drama Bidadari Salju itu, dia simpati dengan nasib ibu bapa yang ditimpa sakit akibat mengangkat buku teks yang berat.
“Kawan adik saya beritahu emak dia sakit pinggang tetapi terpaksa gigihkan juga sebab hanya mereka yang boleh masuk ke sekolah.
“Sekurang-kurangnya biarkan anak-anak bawa ibu bapa mereka masuk atau upah orang untuk tolong angkat.
“Lagi satu, boleh tak tolong bantu ibu bapa arah mana yang perlu mereka pergi? Saya dahlah tak tahu kelas adik di mana, sekolah besar dan jenuh tawaf satu sekolah tahu tak. Saya sampai tak ada nafas dengan pakai topeng pelitup muka lagi. Jadi bayangkanlah orang yang berumur macam mana?” soalnya serius.
Enggan perkara tersebut menyusahkan golongan ibu bapa terutama mereka yang sudah berusia, Sweet mencadangkan agar pihak sekolah membenarkan pelajar mengambil sendiri buku teks di sekolah.
“Tetapi biar ibu bapa yang tandatangan masa nak masuk sekolah. Kalau tak percaya, minta sajalah kad pengenalan. Benda senang kenapa nak sulitkan?” katanya lagi sambil memetik akaun Twitter Kementerian Pelajaran.
Terdahulu, Kementerian Pelajaran mengeluarkan garis panduan kaedah pemulangan dan agihan buku teks kepada pelajar menerusi Skim Pinjaman Buku Teks (SPBT).
Garis panduan berkenaan menetapkan syarat hanya ibu bapa atau penjaga yang dibenarkan datang ke sekolah untuk memulangkan dan mengambil buku teks anak-anak mereka berdasarkan jadual yang ditetapkan pihak sekolah. – K!ONLINE


Mesyuarat secara bersemuka tidak dibenarkan
Oleh ZULKIFLI MANZOR

26 Januari 2021, 6:07 pm
PETALING JAYA – Semua pihak wajib mematuhi larangan mengadakan mesyuarat secara bersemuka dalam tempoh pelaksanaan Perintah Kawalan Pergerakan (PKP) 2.0.
Menteri Kanan (Keselamatan), Datuk Seri Ismail Sabri Yaakob berkata, pihak berkuasa tidak pilih kasih dan larangan itu turut termaktub ke atas setiap kementerian dan agensi kerajaan.
“Tiada siapa yang terkecuali daripada peraturan dan arahan yang dikeluarkan ini. Majlis Keselamatan Negara (MKN) juga bermesyuarat secara maya.
“Jika rakyat boleh mematuhinya, mengapa kita tidak boleh,” katanya pada sidang akhbar hari ini.
Beliau menjawab soalan pemberita mengenai dakwaan terdapat kementerian atau agensi kerajaan serta pihak swasta masih mengadakan mesyuarat secara bersemuka dengan alasan mematuhi prosedur operasi standard (SOP).
Dalam pada itu, Ismail Sabri turut mengingatkan orang ramai bahawa aktiviti beriadah termasuk menunggang basikal terhad dalam radius jarak 10 kilometer dari kediaman masing-masing.


10,000 peluang kerjaya menerusi Selangor Kerjaya
Oleh ISKANDAR SHAH MOHAMED

26 Januari 2021, 5:41 pm
SHAH ALAM – Sebanyak 10,000 peluang pekerjaan bersesuaian dengan kemahiran tenaga kerja akan ditawarkan dalam tempoh tiga tahun menerusi program Selangor Kerjaya.
Menteri Besar Selangor, Datuk Seri Amirudin Shari berkata, program itu tersebut melibatkan pengurusan bakat dan tenaga kerja untuk menangani isu penawaran pekerjaan pasca wabak Covid-19.
Katanya, tenaga kerja yang berjaya akan melalui program latihan dalam talian yang ditetapkan bersama dengan pihak majikan selama setahun bagi mengasah bakat dan kemahiran.
“Mereka juga akan menjalani proses mentoring dan ini merupakan situasi menang-menang (win-win situation) untuk semua pihak iaitu tenaga kerja, majikan dan kerajaan negeri dalam menangani isu pengangguran dan penawaran pekerjaan.
“Sasaran bagi tahun 2021 adalah menyediakan 2,000 peluang pekerjaan yang akan diisi oleh graduan lepasan Institut Pengajian Tinggi, pelajar lepasan sekolah menengah termasuk latihan vokasional dan tenaga kerja yang telah diberhentikan,” katanya ketika mengumumkan program tersebut hari ini.
Amirudin berkata, perkhidmatan Selangor Kerjaya ini adalah secara percuma dan ditanggung sepenuhnya kerajaan negeri dengan peruntukan sebanyak RM58 juta untuk membuka peluang pekerjaan di negeri ini bagi warganya.

Ujar beliau, sebuah laman sesawang Selangor Kerjaya iaitu www.selangorkerjaya.com.my telah dibangunkan bagi melancarkan proses pelaksanaan inisiatif tersebut.
“Pendaftaran dibuka kepada tenaga kerja dan juga pihak majikan yang berminat untuk mendapat tenaga kerja yang menepati permintaan penawaran pekerjaan terbabit.
“Di samping itu, dapat memanfaatkan program latihan yang disediakan untuk membantu tenaga kerja yang terpilih untuk terus membina kemahiran mereka,” jelasnya. – K!ONLINE


3,585 kes baharu, 11 kematian
Oleh SITI A'ISYAH SUKAIMI

26 Januari 2021, 6:09 pm
PUTRAJAYA – Sebanyak 3,585 kes baharu dilaporkan hari ini menjadikan jumlah kes positif Covid-19 sebanyak 190,434 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, tiga kes import mendapat jangkitan dari luar negara manakala sebanyak 3,582 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 40,574 kes.
“Sebanyak 11 lagi kes kematian baharu dan jumlah kes kematian Covid-19 di Malaysia kini mencecah 700 kes.
“Terdapat 4,076 kes sembuh dan jumlah kumulatif kes sembuh sepenuhnya daripada Covid-19 sebanyak 149,160 kes,” katanya menerusi maklumat dikongsikan pada Facebook beliau di sini hari ini.
Ujarnya, sebanyak 280 kes positif sedang dirawat di Unit Rawatan Rapi dengan 111 kes memerlukan bantuan pernafasan. -K! ONLINE


Anggota polis didakwa 43 kes rasuah
Oleh ASLIZA MUSA

26 Januari 2021, 5:48 pm
IPOH – Seorang anggota polis marin dihadapkan ke Mahkamah Sesyen di sini hari ini atas 43 pertuduhan menerima rasuah bernilai RM146,350 antara Mei 2016 hingga Julai 2019.
Tertuduh, Koperal Zubairi Abdul Mutalib, 60, bagaimanapun mengaku tidak bersalah selepas pertuduhan ke atasnya dibacakan di hadapan Hakim N. Priscilla Hemamalini.
Mengikut pertuduhan, tertuduh yang bertugas sebagai Ketua Jentera Bot Ronda PSC 16 di Pangkalan Polis Marin, Kampung Acheh, Sitiawan didakwa menerima wang antara RM150 hingga RM4,750 daripada Lim Mee Lan melalui pindahan wang melalui akaun Ambank wanita terbabit.
Suapan itu diterima sebagai dorongan untuk tertuduh tidak mengambil tindakan terhadap 18 buah bot nelayan yang dikatakan melakukan kesalahan di bawah Akta Perikanan 1985.
Perbuatan tersebut dilakukan tertuduh di Maybank Berhad Cawangan Sitiawan di Sri Manjung antara 1 Mei 2016 hingga 30 Julai 2019.
Tertuduh didakwa mengikut kesalahan di bawah Seksyen 17(a) Akta Suruhanjaya Pencegahan Malaysia (SPRM) 2009 dan boleh dihukum di bawah Seksyen 24(1) Akta sama.

Jika disabitkan kesalahan, tertuduh berdepan hukuman penjara tidak lebih 20 tahun dan denda tidak kurang lima kali ganda nilai suapan atau RM10,000 mengikut mana yang lebih tinggi.
Pendakwaan dikendalikan Timbalan Pendakwa Raya SPRM, Nurul Wahida Jalaluddin manakala tertuduh diwakili peguam, Muhamad Aizad Fakhri.
Pada prosiding sama, bapa kepada dua anak itu turut didakwa dengan pertuduhan pilihan mengikut Seksyen 165 Kanun Keseksaan yang boleh dikenakan hukuman penjara maksimum dua tahun atau denda atau kedua-duanya.
Nurul Wahida menawarkan jaminan sebanyak RM40,000 namun Muhamad Aizad memohon mahkamah mengurangkan jumlah jaminan ke atas anak guamnya kepada RM5,000.
Hakim Priscilla Hemamalini kemudiannya menetapkan jaminan sebanyak RM25,000 dengan seorang penjamin kepada tertuduh.
Mahkamah turut menetapkan prosiding untuk baki pendakwaan ke atas tertuduh sebanyak 101 pendakwaan lagi didengar esok.
Tertuduh gagal membayar jaminan hari ini ekoran waktu yang suntuk dan dihantar ke lokap SPRM. – K! ONLINE


1,530 penggiat seni bakal terima pendahuluan RM500
Oleh SUBKHI SUDARJI

26 Januari 2021, 5:53 pm
PUTRAJAYA – Seramai 1,134 ahli Recording Performers Malaysia Berhad (RPM) dan 396 ahli Performers Rights and Interest Society of Malaysia Berhad (PRISM) akan menerima bayaran pendahuluan RM500 setiap seorang pada 29 Januari ini.
Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid berkata,
agihan royalti pertama melalui Unlogged Performance Allocation (UPA) membabitkan kos RM11,788,347.18.
Katanya, keputusan berhubung status agihan royalti tertunggak ahli RPM dan PRISM dipersetujui pada mesyuarat yang diadakan 9 Disember tahun lalu.
“Mesyuarat tersebut dihadiri RPM, PRISM, badan pelesenan RPM dan Jabatan Insolvensi Malaysia (MdI) selaku pelikuidasi kepada tadbir urus PRISM telah bersetuju untuk melaksanakan agihan royalti secara bayaran pendahuluan melalui Unlogged Performance Allocation (UPA) pada Januari ini.
“Jumlah agihan royalti tertunggak sebanyak RM11,788,347.18 akan diagihkan sebahagiannya secara permulaan melalui kaedah UPA kepada ahli RPM dan PRISM yang layak dengan nilai sebanyak RM500 seorang,” katanya.
Beliau berkata demikian pada sidang akhbar secara maya di Facebook KPDNHEP mengenai pembayaran wang pendahuluan royalti muzik RM500 kepada ahli RPM dan PRISM, hari ini.

Sementara itu, Rosol berkata, bayaran kedua pula akan dilakukan selewat-lewatnya sebelum April selepas segala butiran bukti disahkan mengikut prosedur yang digariskan.
“Mereka akan  menerima  bayaran  pendahuluan ini  sebelum  baki  agihan  tersebut  diagihkan  mengikut  jumlah  pelaporan  penggunaan lagu  (usage  report),” katanya.
Rosol berkata, pihak kementerian dan MyIPO berharap bayaran permulaan itu dapat membantu penggiat seni tanah air dalam menghadapi situasi pandemik Covid19 kini yang sedikit sebanyak memberi tekanan dan kesan hebat kepada ekonomi dan industri kreatif negara.
Bagi  ahli-ahli yang  tidak  tersenarai  dalam  senarai  penerima layak  menerima  agihan royalti diminta  untuk menghubungi Jabatan  Insolvensi Malaysia  (MdI) Wilayah Kuala Lumpur  melalui  talian  03-2618  3000 (sambungan  2246)  untuk  mengemukakan  dokumen  berkaitan  untuk semakan  dan  pengesahan. – K! ONLINE


APMM bantu kru kapal diserang strok
Oleh MOHD AZLI ADLAN

26 Januari 2021, 5:57 pm
KEMAMAN – Maritim Malaysia (APMM) melakukan khidmat bantuan terhadap seorang kru kapal yang diserang strok sewaktu kapalnya sedang bersauh berhampiran Pelabuhan Kemaman dekat sini hari ini.
Kru kapal MV Berkat Tenang, Daud Mohd. Yassin, 73, dilaporkan terkena serangan strok ketika sedang melakukan kerja-kerja rutin di atas kapal tersebut pada pukul 9 pagi.
Pengarah Maritim Terengganu, Kapten Maritim Muhammad Suffi Mohd. Ramli berkata, pihaknya telah dihubungi untuk dimaklumkan kejadian itu pada pukul 9.45 pagi.
“Sebuah bot Kilat 27 telah digerakkan untuk melakukan bantuan kerja pemindahan pesakit terbabit dari Zon Maritim Kemaman dekat sini.
“Begitupun, kerja pemindahan pesakit dari kapal ke bot Kilat 27 tidak dapat dilakukan kerana ombak besar,” katanya di sini hari ini.
Sehubungan itu, Muhammad Suffi memberitahu, kapal MV Berkat Tenang kemudiannya diarahkan memasuki Pelabuhan Kemaman dengan diiringi bot Kilat 27 berkenaan.

Tambah beliau, sebaik tiba di jeti pelabuhan, anggota APMM bertugas telah melakukan rawatan awal kepada pesakit, Daud sebelum menghantarnya ke Hospital Kemaman.
“Pesakit (Daud) telah tiba di hospital itu untuk rawatan lanjut pada pukul 11 pagi dan keadaannya kini dilaporkan stabil,” katanya. – K! ONLINE


Penunggang maut motosikal dilanggar kereta di simpang
Oleh MOHD SYALMIZI HAMID

26 Januari 2021, 5:39 pm
SEBERANG PERAI – Seorang lelaki terbunuh selepas motosikal ditungganginya terbabit kemalangan dengan sebuah kereta di Jalan Kampung Benggali, Butterworth di sini hari ini.
Dalam kejadian kira-kira pukul 9 pagi itu, mangsa, R. Ravee, 61, maut di tempat kejadian akibat kecederaan parah pada kepala.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, kemalangan berlaku selepas sebuah kereta jenis Proton Persona melanggar motosikal mangsa jenis Honda EX5 di satu persimpangan.
“Motosikal itu dikatakan keluar dari simpang di Lorong Lebuh Kampung Benggali hendak ke kanan jalan.
“Ketika kereta datang dari arah kanan, ia tidak sempat mengelak motosikal sebelum melanggar mangsa,” katanya kepada pemberita hari ini.
Menurutnya, akibat kejadian itu, mangsa maut di tempat kejadian, manakala pemandu lelaki berusia 31 tahun tidak cedera.

“Mangsa disahkan meninggal dunia akibat kecederaan parah pada kepala selepas bedah siasat dijalankan di Hospital Seberang Jaya,” katanya.
Menurutnya, kes disiasat mengikut Seksyen 41(1) Akta Pengangkutan Jalan 1987. – K! ONLINE


16 lelaki ditahan terlibat sindiket pemburuan haram
Oleh ROHANA MOHD. NAWI

26 Januari 2021, 5:45 pm
KOTA BHARU – Seramai 16 lelaki yang dipercayai terlibat dengan lima kumpulan sindiket pemburu haram haiwan terlindung di negeri ini ditahan dalam Ops Khazanah yang dijalankan baru-baru ini.
Kesemua mereka ditahan bersama pelbagai jenis hidupan liar dalam serbuan yang dilakukan oleh Pasukan Gerakan Am (PGA) dan Jabatan Perlindungan Hidupan Liar dan Taman Negara (Perhilitan).
Ketua Polis Kelantan, Datuk Shafien Mamat berkata, dalam operasi berkenaan, pihaknya telah merampas pelbagai jenis haiwan yang dianggarkan bernilai RM994,000.
“Daripada lima kumpulan ditahan, dua daripada kumpulan terbabit terdiri daripada warga asing yang menjalankan aktiviti haram itu.
“Dengan penangkapan ahli kumpulan terbabit, kita telah berjaya melumpuhkan kegiatan penyeludupan haiwan terlindung di sempadan negara,” katanya.
Beliau berkata demikian kepada pemberita ketika hadir pada Program Pemantauan Sekatan Jalan Raya (SJR) Kolabrasi Polis Diraja Malaysia (PDRM) dan Jabatan Pengangkutan Jalan (JPJ) di Tunjong hari ini.

Mengulas lanjut, Shafien berkata, semua suspek yang ditahan dan haiwan yang dirampas sudah diserahkan kepada Perhilitan untuk tindakan lanjut. – K! ONLINE


10 notis pada hari pertama Ops Catut 8.0
Oleh MOHD YUNUS YAKKUB

26 Januari 2021, 5:01 pm
SHAH ALAM – Kementerian Perdagangan Dalam Negeri dan Hal Ehwal Pengguna (KPDNHEP) Selangor mengeluarkan 10 notis kepada peniaga peralatan elektronik kerana disyaki menaikkan harga, pada hari pertama Ops Catut 8.0 hari ini.
Pengarahnya, Muhamad Zikril Azan Abdullah berkata, tindakan itu hasil pemeriksaan bermula 11 pagi di kiosk-kiosk pasar raya di seluruh negeri ini yang menjual peralatan elektronik seperti set komputer, komputer riba, mesin pencetak dan telefon bimbit.
Katanya, pihaknya mendapati bekalan peralatan elektronik itu merekodkan jualan tinggi terutama mesin pencetak dan komputer riba.
“Rata-rata peniaga ditemui memaklumkan mereka terpaksa menunggu agak lama bagi mendapatkan pesanan daripada pembekal dan selain berlaku sedikit kenaikan harga berikutan kos barangan telah meningkat.
“Rentetan itu, sebanyak 10 notis dikeluarkan terhadap peniaga bagi membekalkan perincian harga jualan dan harga kos barangan bagi tujuan siasatan lanjut samada berlaku pengambilan keuntungan berlebihan atau tidak,” katanya dalam kenyataan di sini hari ini.
Beliau memberitahu, para peniaga berkenaan diberi tempoh masa selama dua hari untuk membekalkan maklumat yang diarahkan pihaknya.

Muhamad Zikril menjelaskan Ops Catut 8.0 yang dilaksanakan sehingga 8 Februari depan bertujuan membendung salah laku atau manipulasi harga oleh peniaga susulan pembelajaran secara atas talian bagi murid dan pelajar untuk sesi persekolahan yang bermula 20 Januari lalu.-K! ONLINE


Anonymous Malaysia kembali hantui sistem kerajaan
Oleh MOHD RIDZAUDDIN ROSLAN

26 Januari 2021, 4:18 pm
PETALING JAYA – Sekumpulan aktivitis penggodam laman sesawang dikenali Anonymous Malaysia kembali muncul menghantui laman web dan aset dalam talian selepas lima tahun berdiam diri.
Kemunculan kembali kumpulan itu dibuktikan menerusi satu video yang dikongsikan di laman sosial Facebook Anonymous Malaysia semalam.
Menerusi mesej di video berdurasi 2.29 minit itu, kumpulan tersebut berjanji untuk mengadakan serangan siber terhadap laman web kerajaan dan aset atas talian dikenali sebagai #OpsWakeUp21.
Katanya, amaran itu sebagai satu kejutan kepada kerajaan Malaysia yang didakwa berdiam diri atas pelanggaran data dan penjualan maklumat peribadi warganegara.
Setakat ini, video itu telah dikongsi lebih 1,000 pengguna selain mendapat hampir 300 reaksi balas di ruangan komen. -K! ONLINE


Shukri Yahaya ‘diserang’ gara-gara Shuk Sahar
Oleh SAIRUL ZAMRI MISRANI

26 Januari 2021, 4:44 pm
PETALING JAYA – Instagram pelakon popular, Shukri Yahaya ‘diserang’ dan dicaci netizen berhubung isu curang melibatkan penyampai radio, Shuk Sahar yang tular baru-baru ini.
Hanya kerana mempunyai nama panggilan yang hampir sama, Shukri atau nama sebenarnya Mohd. Shukri Yahaya, 33, menerima tempias kontroversi tersebut apabila ada segelintir netizen menyangka mereka berdua merupakan individu yang sama.
Meninjau ruangan komen di beberapa hantaran foto yang dimuat naiknya, ramai yang menghamburkan kata-kata berbaur cacian dan hinaan yang jelas menunjukkan mereka tersalah anggap antara Shuk Sahar dan Shukri Yahaya.
“Muka macam Shrek pun nak curang ke? Aku maghah (marah) ni.
“Ini ke Shuk yang curang tu? Kenapa curang, apa cantik sangat ke Fara tu berbanding isteri abang?,” tulis netizen.

Tangkap layar komen netizen di Instagram Shukri Yahaya.
Tidak mudah melatah dengan kritikan dan cacian yang dilemparkan, pelakon yang popular menerusi drama 7 Hari Mencintaiku itu dilihat membalas komen-komen netizen dengan nada gurauan dan bersahaja.

“Salah orang ni. muka aku macam SRK (Shah Rukh Khan). Ini aku maghah (marah),” balasnya.
Terdahulu, tular mengenai pelawak Shuk Sahar apabila isterinya mendedahkan suaminya kembali curang buat kali kedua bersama seorang wanita bernama Fara.
Susulan daripada itu, Shuk dilaporkan telah digantung sementara perkhidmatannya sebagai penyampai radio Hot FM bermula semalam. – K! ONLINE


Cadang beri kupon peranti
Oleh MOHD RASDAN AHMAD

26 Januari 2021, 4:14 pm
PETALING JAYA – Kerajaan boleh mempertimbangkan cadangan pemberian kupon bernilai antara RM500 hingga RM1,000 membeli peranti bagi memudahkan anak-anak mereka mengikuti Pengajaran Dan Pembelajaran Di Rumah (PdPR).
Ketua Penerangan UMNO, Shahril Sufian Hamdan berkata, kupon itu juga diharap dapat membantu ibu dan penjaga daripada golongan B40 dan M40 membayar bil internet.
“Kerajaan boleh belanja dengan menyediakan kupon subsidi hanya untuk pembelian komputer riba misalnya RM1,000 untuk B40 dan RM500 untuk M40.
“Jika ia digunakan secara menyeluruh pun, jumlah belanja adalah RM3 bilion. Tak sampai satu peratus Belanjawan 2021. Baik kupon fizikal mahupun e-wallet, kedua-duanya boleh dipertimbang,” katanya dalam satu kenyataan hari ini.
Beliau juga berharap kerajaan tidak akan meletakkan syarat ketat dan rumit bagi permohonan kupon berkenaan bagi memastikan matlamat asal program berkenaan dapat dicapai.
Shahril mencadangkan supaya ibu bapa dan penjaga diberi kelonggaran untuk menentukan jenis peranti yang ingin dibeli.

“Tambahan lagi, kupon atau baucar untuk menambah kitaran belanja dalam ekonomi, insya-Allah tidak ada masalah,” jelasnya. – K! ONLINE.


RM84,290 lesap ditipu ejen pinjaman wang tidak wujud
Oleh NORLIDA AKMAR IDROS

26 Januari 2021, 4:57 pm
ALOR SETAR – Seorang wanita berusia 32 tahun berputih mata selepas kerugian RM84,290 akibat ditipu seorang individu menyamar ejen sebuah syarikat pemberi pinjam wang, baru-baru ini.
Ketua Jabatan Siasatan Jenayah Komersial Kedah, Superintendan Elias Omar memberitahu, mangsa yang masih bujang serta berasal dari Kulim dekat sini mengenali dan berhubung dengan suspek menerusi aplikasi WhatsApp.
“Suspek memperkenalkan dirinya sebagai Bryan Leong yang mengaku sebagai ejen syarikat pemberi pinjam wang dengan menawarkan pinjaman wang mudah lulus,” katanya dalam satu kenyataan di sini hari ini,
Katanya, mangsa yang terdesak mahu mendapatkan pinjaman wang kemudian bersetuju untuk membuat pinjaman sebanyak RM15,000.
“Suspek pada masa sama menjanjikan kelulusan segera bagi pinjaman tersebut dan meminta mangsa membuat pelbagai bayaran jika mahu mendapatkan pinjaman itu.
“Antaranya adalah bayaran insurans, membuka fail, bayaran percubaan pinjaman serta bayaran sistem pinjaman,” ujarnya.

Menurut Elias, atas dasar percaya, mangsa kemudian membuat pemindahan wang sebanyak 38 transaksi melibatkan 11 akaun bank yang diberikan suspek dengan jumlah keseluruhan wang RM84,290.
“Mangsa yang bekerja sendiri membuat pinjaman wang daripada ahli keluarga untuk menyerahkan wang berkenaan kepada suspek,” jelasnya.
Tambahnya, penipuan itu mula disedari mangsa apabila suspek memintanya membuat beberapa bayaran lain termasuk bayaran sejumlah wang lagi jika mahu membatalkan pinjaman.
“Mangsa yang berasa curiga dan mengesyaki ditipu kemudian membuat laporan polis di Balai Polis Lunas pada semalam dan kes disiasat mengikut Seksyen 420 Kanun Keseksaan,” katanya. – K! ONLINE


Proklamasi Darurat terus diteliti Jawatankuasa Teknikal Pengurusan Darurat
Oleh NOR IDAYU BOSRO dan MOHD. HUSNI MOHD. NOOR

26 Januari 2021, 5:08 pm
PUTRAJAYA – Jawatankuasa Teknikal Pengurusan Darurat akan terus memantau perkara berbangkit daripada Proklamasi Darurat sekali gus dapat memberi syor terbaik kepada Sidang Khas Darurat, Majlis Keselamatan Negara (MKN) untuk dipertimbangkan.
Ketua Setiausaha Negara, Tan Sri Mohd. Zuki Ali berkata, integrasi keupayaan perkhidmatan hospital sektor awam dan swasta dalam tempoh darurat menjadi antara fokus utama yang dibincangkan dalam Mesyuarat Jawatankuasa Teknikal dan telah dipersetujui oleh Sidang Darurat Majlis Keselamatan Negara.
Beliau berkata, fokus lain yang turut dipersetujui ialah aspek mobilisasi sumber perkhidmatan awam persekutuan dan negeri.
“Selain itu, turut dipersetujui adalah penggunaan Kem Pusat Latihan Khidmat Negara (PLKN), Kem Bina Negara dan fasiliti lain yang sesuai dijadikan pusat tahanan sementara serta Depoh Tahanan Sementara bagi kegunaan Jabatan Penjara Malaysia, Jabatan Imigresen Malaysia dan Polis Diraja Malaysia (PDRM) secara sewaan,” katanya dalam satu kenyataan hari ini.
Mohd. Zuki berkata, Sidang Darurat Majlis Keselamatan Negara juga bersetuju supaya Kementerian Komunikasi dan Multimedia Malaysia (KKMM) bertindak mengumpul sebarang pandangan atau maklum balas rakyat bagi memberi gambaran sebenar kepada kerajaan mengenai situasi darurat semasa.
Beliau berkata, KKMM juga akan bertindak secara strategik dengan mewujudkan saluran khas untuk memastikan segala maklumat berkaitan dengan pelaksanaan pengurusan darurat disampaikan kepada rakyat secara holistik dan tepat.

Dalam pada itu, Mohd. Zuki menekankan bahawa pentadbiran perkhidmatan awam dalam tempoh darurat tidak akan terjejas dan berfungsi seperti sedia ada bagi memastikan kelancaran penyampaian pekhidmatan kerajaan.
“Saya juga ingin menegaskan kepada seluruh rakyat Malaysia untuk sentiasa memastikan segala maklumat dan informasi yang diterima dipastikan terlebih dahulu kesahihannya,” katanya. – K! ONLINE


Penganggur bakar lori di IPD Serdang didakwa
Oleh NUZULSHAM SHAMSUDDIN

26 Januari 2021, 4:36 pm
PETALING JAYA – Seorang penganggur mengaku tidak bersalah di Mahkamah Majistret dan Sesyen di sini hari ini atas tiga pertuduhan mencuri rokok, menceroboh dan melakukan khianat dengan membakar lori di Ibu Pejabat Polis (IPD) Serdang minggu lalu.
Tertuduh Muhammad Hazim Zawadod, 31, membuat pengakuan tidak bersalah itu selepas kesemua pertuduhan dibacakan di hadapan Majistret Zhafran Rahim Hamzah dan Hakim Faiz Dziyauddin.
Di hadapan Majistret Zhafran Rahim, tertuduh didakwa atas dua pertuduhan iaitu mencuri barang-barang kes iaitu tiga karton rokok pelbagai jenama serta dua kotak besar rokok serta tembakau dan melakukan pencerobohan jenayah.
Bagi kesalahan mencuri tertuduh didakwa mengikut Seksyen 379 Kanun Keseksaan yang memeperuntukkan hukuman penjara maksimum tujuh tahun atau denda atau kedua-duanya jika sabit kesalahan.
Sementara bagi kesalahan menceroboh lelaki itu didakwa mengikut Seksyen 447 Kanun Keseksaan yang memperuntukkan hukuman penjara maksimum tiga tahun atau denda maksimum RM5,000 atau kedua-duanya jika sabit kesalahan.
Kedua-dua kesalahan itu didakwa di lakukan di Kawasan Tempat Simpanan Barang Kes IPD Serdang di sini masing-masing pukul 5.30 petang dan 10.19 malam pada 18 Januari lalu.

Dalam pada itu, di hadapan Hakim Faiz tertuduh didakwa melakukan khianat dengan api dengan niat hendak membinasakan kawasan tempat penyimpanan milik IPD itu.
Tertuduh didakwa membakar tiga buah lori yang mengandungi pelbagai jenis rokok, enam buah kereta dan 13 buah motosikal pada tempat dan tarikh yang sama.
Kesalahan itu didakwa mengikut Seksyen 436 Kanun Keseksaan yang memperuntukkan hukuman penjara maksimum 20 tahun dan boleh dikenakan denda jika sabit kesalahan.
Sebutan semula semua kes ditetapkan pada 2 April 2021.-K! ONLINE


Sedia SOP jelas jika PKP dihentikan
Oleh MOHD RIDZAUDDIN ROSLAN

26 Januari 2021, 4:02 pm
PETALING JAYA- Kerajaan perlu menggariskan prosedur operasi standard (SOP) lebih jelas dan tegas sekiranya pelaksanaan Perintah Kawalan Pergerakan (PKP) digantikan dengan PKP Bersyarat (PKPB).
Presiden Kongres Kesatuan Pekerja-Pekerja Dalam Perkhidmatan Awam (Cuepacs), Adnan Mat berkata, SOP itu juga perlu selari dengan sasaran untuk menurunkan kes Covid-19.
Katanya, satu dasar jelas supaya setiap sektor ekonomi tidak ambil kesempatan atas kelembutan kerajaan.
“Petugas kesihatan tidak mahukan pujian tetapi mahukan satu kepastian yang jelas mengenai hala tuju melawan Covid-19.
“Kerajaan juga perlu bagi jaminan yang jelas bagaimana pelaksanaan PKPB itu dapat menurunkan kes kadar jangkitan harian kembali ke dua angka seperti yang dimaklumkan oleh Ketua Pengarah Kesihatan, Tan Sri Dr. Noor Hisham Abdullah,” katanya di sini tadi.
Katanya, kerajaan juga perlu segerakan penambahan petugas kesihatan seperti yang diperuntukkan ketika perbentangan Belanjawan 2021.

“Ia bagi membolehkan fasiliti kesihatan kita mampu menangani krisis memandangkan jumlah 3,500 anggota kesihatan dilaporkan akan bertugas pada hujung bulan ini tidak mencukupi,” ujarnya. -K! ONLINE


Pembiayaan pesakit Covid-19 sedang diperhalusi
Oleh NOR IDAYU BOSRO

26 Januari 2021, 5:28 pm
PUTRAJAYA – Mekanisme pembiayaan pesakit Covid-19 oleh pihak insurans di hospital swasta sedang diperhalusi oleh Kementerian Kewangan, Kementerian Kesihatan, Bank Negara Malaysia dan industri insurans.
Ketua Setiausaha Negara, Tan Sri Mohd. Zuki Ali berkata, peranan sektor swasta buat masa ini diperkasakan bagi merawat pesakit Covid-19 yang mampu membiayai sendiri kos perubatan dan rawatan.
Beliau berkata, Kementerian Kesihatan akan terus melaksanakan libat urus dengan pihak hospital swasta dan pihak berkepentingan lain dalam memastikan kelancaran pengurusan Covid-19 serta perkhidmatan kesihatan umum tidak terjejas.
“Mobilisasi lain-lain sumber perubatan seperti peralatan, peralatan pelindungan diri (PPE), ubat-ubatan adalah mengikut keperluan hospital terutamanya bagi perkhidmatan kesihatan umum.
“Ini termasuklah memobilisasi anggota perubatan seperti jururawat dari hospital swasta khususnya yang mempunyai kepakaran tertentu untuk bertugas sementara di hospital awam,” katanya dalam satu kenyataan di sini hari ini.
Mohd. Zuki berkata, kerajaan juga akan memastikan koordinasi yang sistematik agar jaminan akses kesihatan yang menyeluruh dan bersepadu dapat dilaksanakan bagi pesakit Covid-19 serta bukan Covid-19. – K! ONLINE


16 kem PLKN, KBN dijadikan depoh tahanan
Oleh MOHD RASDAN AHMAD

26 Januari 2021, 5:17 pm
PETALING JAYA – Kerajaan bakal mengambil alih sebanyak 16 kem Pusat Latihan Khidmat Negara (PLKN) dan Kem Bina Negara (KBN) di seluruh negara untuk dijadikan fasiliti dan depoh tahanan sementara bagi kegunaan Jabatan Penjara, Jabatan Imigresen dan Polis Diraja Malaysia (PDRM) secara sewaan.
Perkara itu telah diputuskan dalam Mesyuarat Jawatankuasa Teknikal Pengurusan Darurat yang dipengerusikan oleh Ketua Setiausaha Negara (KSN), Tan Sri Mohd. Zuki Ali hari ini.
Beliau berkata, tindakan tersebut perlu dilakukan bagi menjamin penjarakan fizikal antara banduan dan tahanan di penjara, depoh dan lokap seterusnya mengelakkan penularan Covid-19.
Bagaimanapun, banduan dan tahanan yang bakal ditempatkan di kem PLKN dan KBN berkenaan terdiri daripada mereka yang melakukan kesalahan ringan sahaja.
“Kementerian Dalam Negeri (KDN) juga akan bekerjasama dengan pelbagai agensi keselamatan termasuk Angkatan Tentera Malaysia (ATM), PDRM dan Jabatan Sukarelawan Malaysia (Rela) bagi memastikan tahap keselamatan di pusat tahanan sementera sentiasa dikawal dengan ketat.
“Ketika ini PDRM sedang berunding dengan pemilik fasiliti berkenaan bagi membolehkannya dijadikan lokap dan pusat tahanan sementara. Pengoptimuman penggunaan fasiliti sedia ada yang bersesuaian serta mengelakkan dari implikasi kewangan yang lebih besar bagi pembinaan fasiliti baharu,” katanya dalam satu kenyataan hari ini. – K! ONLINE


60 peratus pemegang AP daging adalah bumiputera
Oleh MOHD YUNUS YAKKUB

26 Januari 2021, 3:22 pm
KUALA LANGAT – Kementerian Pertanian dan Industri Makanan (MAFI) menyangkal dakwaan pengimport daging bumiputera dinafikan hak sebaliknya 60 peratus pemegang permit import (AP) terdiri daripada kumpulan tersebut.
Menterinya, Datuk Seri Dr. Ronald Kiandee berkata, ini termasuk syarikat Darabif Meat dan Ramly Food Processing Sdn. Bhd. yang merupakan antara pemegang AP bumiputera yang menonjol dari segi kuantiti dan daya saing mereka.
“Berdasarkan rekod MAFI mendapati 60 peratus pemegang AP adalah di kalangan Melayu Bumiputera namun dari segi volume (jumlah) tidak boleh ditentukan berikutan urusan perniagaan masing-masing.
“MAFI mengeluarkan kuota import bergantung kepada kapasiti perniagaan,” katanya kepada pemberita selepas lawatan kerja di Pusat Pengumpulan Hasil Pertanian (PPHP) Pertubuhan Peladang Kawasan (PPK) Kuala Langat di sini hari ini.
Beliau bagaimanapun, tidak menyatakan secara lanjut jumlah pemegang AP daging di negara ini.
Akhbar tempatan sebelum ini melaporkan bekas Timbalan Menteri Pertanian dan Industri Asas Tani, Datuk Seri Tajuddin Abdul Rahman yang mendedahkan pengimport daging bumiputera dinafikan hak dan peluang dalam industri itu dengan hanya 10 peratus sahaja pengimport dari kumpulan itu di negara ini.

Dalam perkembangan berlainan, Ronald memberitahu, tiada pemegang AP disenarai hitam setakat ini susulan kes kartel daging namun terdapat daripadanya kini disiasat Suruhanjaya Pencegahan Rasuah Malaysia (SPRM), Polis Diraja Malaysia (PDRM) dan Kementerian Perdagangan Dalam Negeri dan Hal Ehwal Pengguna (KPDNHEP). -K!ONLINE


Wanita jadikan rumah sarang penagihan dadah dicekup
Oleh ABD. RAZAK OSMAN

26 Januari 2021, 3:48 pm
SUNGAI PETANI – Kegiatan seorang wanita berusia 42 tahun yang menjadikan rumahnya sebagai sarang penagihan dadah berakhir apabila dia ditahan Agensi Antidadah Kebangsaan (AADK) Daerah Kuala Muda di sini semalam.
Wanita yang positif dadah jenis methamphetamine itu merupakan antara sembilan yang ditahan dalam operasi Op Cegah bermula pukul 9 pagi hingga 11.45 malam.
Ketua Pegawai AADK daerah itu, Arnida Ishak berkata, hasil risikan, pihaknya bertindak menahan wanita terbabit di sebuah rumah di taman perumahan di sini.
Katanya, suspek dipercayai menjadikan rumahnya sebagai sarang penagihan dadah untuk dia dan penagih lain melepaskan gian.
“Lapan lagi yang ditahan di sekitar Sungai Pasir, Gurun dan Bedong itu melibatkan enam lelaki dan seorang wanita.
“Tujuh daripada mereka didapati positif dadah jenis methamphetamine manakala seorang lagi positif dadah jenis morfin,” katanya di sini hari ini.- K! ONLINE


Anjing K9 ditempatkan di SJR Gua Musang
Oleh AIMUNI TUAN LAH

26 Januari 2021, 3:16 pm
GUA MUSANG – Dua ekor anjing Unit Pengesan K9 dari Ibu Pejabat Polis Kontinjen (IPK) Kelantan ditempatkan di sekatan jalan raya (SJR) Kampung Tanah Putih di sini sepanjang tempoh Perintah Kawalan Pergerakan (PKP) ini.
Ketua Polis Daerah Gua Musang, Superintendan Sik Choon Foo berkata, dua ekor anjing pengesan itu ditempatkan SJR tersebut yang merupakan jalan utama memasuki negeri ini untuk mengesan aktiviti penyeludupan dadah dan senjata api.
Katanya, penggunaan anjing K9 itu bukan sahaja untuk penguatkuasaan prosedur operasi standard (SOP) bagi mencegah wabak Covid-19, malah ia juga digubakan untuk mencegah kegiatan jenayah.
“Di SJR ini, kita akan bekerjasama dengan pihak Jabatan Pengangkutan Jalan (JPJ) yang bertugas memeriksa kenderaan perdagangan dan mengesan kesalahan pengguna jalan raya.
“Kami akan terus mempertingkatkan kawalan di dua SJR memasuki negeri ini iaitu di laluan Jalan Gua Musang-Kuala Lipis dan Jalan Gua Musang-Lojing,” katanya selepas meninjau SJR di Kampung Tanah Putih di sini hari ini.-K! ONLINE


Sapu krim ereksi demi bibir seksi
Oleh KOSMO!

26 Januari 2021, 3:05 pm
LONDON – Doktor- doktor memberi amaran kepada pengguna aplikasi TikTok supaya tidak meniru aksi menyapu krim ereksi pada bibir sebagai jalan singkat untuk mendapatkan bibir yang gebu dan munggil, lapor akhbar Daily Star, kelmarin.
Sohor atau trend yang dimulakan oleh seorang pengguna bernama Jerry Mal mula menular apabila ramai anak muda terpengaruh melakukan perkara sama untuk melihat keberkesanannya.
Mal memulakan sohor itu apabila menggunakan krim bantuan seksual untuk kesan bibir menggebukan dan memaparkan keadaan bibirnya yang membengkak selepas beberapa saat.
Menerusi video yang mendapat lebih 3.5 juta tontonan itu, Mal turut mendedahkan tidak berjaya mengekalkan krim ereksi itu selama lima minit seperti yang dimahukan kerana bengkak di bibirnya terlalu menyakitkan.
Pengarah Perubatan sebuah klinik kulit di Britain, Dr. Ross Perry memberitahu akhbar Metro UK bahawa menyapu krim ereksi di bibir demi kesan bibir tebal boleh membuatkan sesorang mengalami reaksi alergi seperti rasa menyengat, sakit, lepuh dan bengkak yang tidak selesa.
“Kesan sampingan lain selepas krim menyerap ke dalam tubuh manusia  adalah seperti  sakit kepala, masalah tekanan darah dan juga risiko serangan jantung.

“Krim ini juga boleh mengakibatkan keradangan luka lama terutama jika anda selalu menyapunya,” katanya. – Agensi


Tok Mad mahu UMNO disantuni dengan adab
Oleh NOR SHAFAWATI YUP

26 Januari 2021, 3:09 pm
SEREMBAN – Timbalan Presiden UMNO, Datuk Seri Mohamad Hasan menyelar tindakan memasang kain rentang dan sepanduk dengan perkataan nista serta kurang sopan yang bertentangan dengan budaya dan nilai UMNO.
Mohamad atau mesra dengan panggilan Tok Mad berkata, beliau melihat perkara Itu sebagai kemunculan budaya yang tidak sihat dalam UMNO sejak kebelakangan ini dalam cara mendesak pengunduran Presiden parti.
“Ini bukan budaya dan nilai UMNO, malah ini bukan adab dan susila kita sebagai orang Islam dan Melayu.
“Pesan saya, janganlah sesekali kita terkurang hormat kita kepada institusi Presiden, yang wajar di santuni dengan sopan dan tata susila sebaiknya,” katanya dalam satu kenyataan hari ini.
Beliau mengulas tindakan beberapa pemimpin UMNO di peringkat bahagian yang mendesak Presiden UMNO, Datuk Seri Ahmad Zahid Hamidi supaya melepaskan jawatan sama ada secara terbuka mahupun dengan pemasangan kain rentang.-K! ONLINE


KPT terima pelbagai maklum balas dan cadangan
Oleh NUR SHARIEZA ISMAIL

26 Januari 2021, 3:27 pm
PUTRAJAYA – Kementerian Pengajian Tinggi (KPT) menerima pelbagai maklum balas dan cadangan daripada para pelajar berhubung pengoperasian institusi pengajian tinggi (IPT) yang dijadualkan bermula Mac depan.
Menterinya, Datuk Seri Noraini Ahmad berkata, kesemua maklum balas itu diterima selepas pihak Pengurusan Tertinggi Kementerian Pengajian Tinggi (KPT) mengadakan sesi perbincangan dan libat urus bersama dengan wakil-wakil mahasiswa mengenai penyelarasan kemasukan pelajar IPT ke kampus.
“Saya ingin mengucapkan terima kasih kepada para pelajar yang telah memberikan pandangan dan cadangan berhubung pengoperasian IPT.
“Pelbagai maklum balas telah diterima terutamanya mengenai kegusaran para pelajar dengan situasi semasa kes Covid-19 yang kini berada pada kadar yang amat membimbangkan, dengan rekod harian telah mencecah lebih 4,000 kes sehari,” katanya menerusi hantaran di Facebook semalam.
Pada perbincangan tersebut katanya, Majlis Perwakilan Pelajar Kebangsaan (MPPK) turut membentangkan hasil dapatan tinjauan mereka berkenaan kesesuaian kebolehlaksanaan cadangan kemasukan semula pelajar ke IPT bagi semester 2 sesi 2020/2021 Mac depan.-K! ONLINE


Lelaki Bangladesh tawar rasuah dipenjara, denda RM12,000
Oleh MOHD. RAFIE AZIMI

26 Januari 2021, 2:58 pm
ALOR SETAR – Seorang lelaki Bangladesh dihukum penjara dua tahun dan denda RM12,000 oleh Mahkamah Sesyen di sini hari ini kerana menawarkan rasuah wang tunai RM500 kepada anggota polis, minggu lalu.
Hakim Murtazadi Amran menjatuhkan hukuman itu ke atas Mohammad Mosarof, 30, selepas tertuduh mengaku bersalah atas pertuduhan tersebut.
Mengikut kertas pertuduhan, tertuduh yang bekerja sebagai buruh binaan didakwa melakukan perbuatan tersebut di Plaza Tol Lunas, Lebuh Raya Butterworth Kulim (BKE) kira-kira pukul 3.30 petang, 20 Januari lalu.
Tertuduh didakwa melakukan kesalahan itu sebagai dorongan kepada anggota polis, Koperal Muhammad Syazwan Ahmad Safiudin supaya tidak mengambil tindakan undang-undang terhadapnya.
Dia ketika kejadian melakukan kesalahan di bawah Peraturan 5, Peraturan-Peraturan Pencegahan dan Pengawalan Penyakit Berjangkit (Langkah-Langkah di Dalam Kawasan Tempatan Jangkitan) 2021. – K! ONLINE


Anggota Askar Wataniah bantu Ops Penawar
Oleh ZAKI SALLEH

26 Januari 2021, 3:38 pm
TAPAH – Seramai enam pegawai dan 70 anggota Rejimen 503 Askar Wataniah (Rej 503 AW) di bawah perintah Briged Kedua Infantri membantu pihak berkuasa dalam Ops Penawar sepanjang Perintah Kawalan Pergerakan (PKP) di negeri ini.
Penugasan mereka ini merupakan kesinambungan arahan yang telah diputuskan oleh kerajaan untuk Angkatan Tentera Malaysia (ATM) melaksanakan bantuan dan kerjasama kepada pihak polis bagi menguatkuasakan pelaksanaan PKP.
Panglima 2 Briged, Brigadier Jeneral Mohd. Azmurin Mat Khalib berkata, pasukan AW tersebut ditugaskan untuk membantu pihak polis dalam penugasan sekatan jalan raya (SJR) di kawasan-kawasan yang telah ditetapkan.
Menurut beliau, sebanyak 15 lokasi SJR di Perak di mana lima daripadanya melibatkan penugasan anggota sukarela yang secara tidak langsung mendedahkan mereka dengan penugasan di lapangan bersama anggota tentera tetap.
“Penugasan anggota sukarela Rej 503 AW ini merupakan Latihan Kerahan Untuk Berkhidmat (LKUB) apabila mereka dipanggil bertugas sepenuh masa mengikut tempoh yang ditetapkan.
“Penugasan SJR di barisan hadapan negara juga merupakan salah satu tugasan yang disebut sebagai operasi ketenteraan selain daripada peperangan,” katanya semasa melawat ke SJR Tol Tapah serta perjumpaan bersama anggota yang terlibat dalam Ops Penawar.-K! ONLINE


Ebit Lew sekali lagi jadi tumpuan netizen
Oleh EDDY AQMAL MOHAMED HAMIDI

26 Januari 2021, 3:33 pm
PETALING JAYA – Penceramah terkenal, Ustaz Ebit Lew, sekali lagi mencuri tumpuan netizen apabila kali ini menggerakkan misi bantuan membawa pelbagai barangan keperluan seperti bekalan makanan, pelitup muka serta komputer tablet ke Sabah.
Ebit Lew menerusi satu muat naik di laman Facebook miliknya hari ini memohon doa daripada orang ramai agar urusannya itu dipermudahkan.
“Doakan ya, misi bantuan ke Sabah. Saya bawa 1,000 set makanan, 100 kerusi roda, 75,000 keping pelitup muka serta 200 unit Samsung Tab bagi kegunaan pelajar di sana yang benar-benar memerlukan.
“Terima kasih. Terharu sangat dengan My Jet dan Zen Aviation yang menaja kapal terbang untuk kami. Semoga Allah S.W.T tambah rezeki buat MyJet. Terima kasih juga kepada Lapangan Terbang Kargo, Lapangan Terbang Antarabangsa Kuala Lumpur (KLIA) yang tidak mengenakan sebarang caj. Baik sangat semua,” luah pendakwah itu.
Tambah beliau, barangan berkenaan akan dihantar dahulu hari ini manakala beliau bersama pasukannya akan bertolak lusa dengan Malaysia Airlines (MAS).
“Saya hantar barang dahulu, penerbangan saya dijadualkan lusa dengan MAS.

“Terima kasih tidak terhingga juga kepada MAS kerana memberi kadar istimewa kepada pasukan kami. Semoga menjadi asbab kebaikan,” katanya.
Muat naik status yang dibuat setakat pukul 3 petang tadi itu telah mendapat 732 komen dan 935 perkongsian di laman sosial Facebook daripada pengguna yang rata-ratanya memuji dan mendoakan urusan pendakwah berkenaan.


MBSP keluar 15,588 saman letak kereta
Oleh KOSMO!

26 Januari 2021, 3:03 pm
Oleh ISWAN SHAFIQ ISA
SEBERANG PERAI – Sebanyak 15,588 keping kompaun atas kesalahan meletak kenderaan telah dikeluarkan oleh Majlis Bandaraya Seberang Perai (MBSP) dalam tempoh sejak 1 Januari lalu sehingga semalam.
Datuk Bandar MBSP, Datuk Rozali Mohamud berkata, pihaknya bagaimanapun masih belum dapat mengenal pasti mengapa jumlah kompaun itu agak tinggi dalam tempoh yang singkat iaitu kurang daripada sebulan.
“Kita tidak tahu mengapa ini terjadi. Adakah sistem (tempat letak kenderaan) itu yang bermasalah atau penduduk Seberang Perai sendiri yang masih belum memahami sistem itu sepenuhnya.
“Apapun, kita akan perbaiki segala kelemahan yang ada dan berusaha untuk terus meningkatkan mutu perkhidmatan kita ke tahap yang lebih baik selepas ini,” katanya selepas mempengerusikan Mesyuarat Majlis Penuh MBSP kali yang pertama untuk tahun 2021 di Bandar Perda, Bukit Mertajam di sini hari ini.
Menyentuh isu berkaitan juga kata Rozali, MBSP kini telah mula mengguna pakai hampir sepenuhnya aplikasi Penang Smart Parking bermula tahun ini.

“Bagaimanapun, kelonggaran masih diberikan kepada beberapa individu tertentu yang belum memahami penggunaan sistem tersebut dengan adanya 186 ejen kupon elektronik atau e-kupon yang dipertanggungjawabkan untuk tujuan itu di beberapa lokasi yang telah ditetapkan,” katanya.- K! ONLINE


Pinjam duit isteri untuk kahwin lain
Oleh KOSMO!

27 Januari 2021, 10:00 pm
ABU DHABI – Seorang wanita mengambil tindakan undang-undang ke atas suaminya yang menggunakan dirinya membuat pinjaman wang kerana mahu berkahwin lain, lapor satu media tempatan.
Kes tersebut  berlaku di Emiriyah Arab Bersatu (UAE)  apabila si suami menipu isterinya supaya  mengambil pinjaman peribadi berjumlah 120,000 Riyal (RM129,370) dengan alasan dia mahu membayar hutang.
Niat sebenar lelaki itu terbongkar apabila salah seorang saudaranya membocorkan perkara itu kepada isterinya, tidak lama kemudian.
Lelaki itu pada mulanya menafikan perkara itu namun mengaku akan berkahwin lain tidak lama lagi.
Apabila isteri meminta lelaki itu membayar semula wang yang dipinjamnya, dia menolak dan membuatkan wanita itu membawa kes tersebut  ke mahkamah, lapor portal Al Watan.
“Pembatalan perkahwinan adalah hak kedua pasangan dan isteri boleh mengajukan kes pembatalan jika syarat-syarat tertentu dipenuhi.

“Jadi, dia boleh mengajukan tuntutan ke Mahkamah Status Peribadi bagi kes ini jika benar-benar mahu mengakhiri perkahwinan mereka,” kata peguam, Assem Al Mulla. – Agensi


Penunggang motosikal langgar pintu kereta maut digilis lori
Oleh WAT KAMAL ABAS

27 Januari 2021, 9:16 pm
TAIPING – Seorang penunggang motosikal maut selepas digilis lori dalam kemalangan melibatkan tiga kenderaan di Jalan Taming Sari di sini hari ini.
Dalam kejadian kira-kira pada pukul 1.20 tengah hari itu, mangsa, Yap Chee San, 38, meninggal dunia di lokasi kejadian akibat cedera parah di bahagian kepala.
Ketua Polis Daerah Taiping, Asisten Komisioner Osman Mamat berkata, siasatan awal mendapati kejadian berlaku ketika mangsa sedang menunggang motosikal jenis Yamaha itu sedang menghala ke arah Taman Tasik.
“Tiba di lokasi, seorang wanita berusia 52 tahun yang memandu kereta jenis Proton Wira secara tiba-tiba membuka pintu keretanya menyebabkan mangsa tidak sempat mengelak dan melanggar pintu kereta berkenaan.
“Akibat pelanggaran tersebut, mangsa tercampak ke tengah jalan sebelum digilis sebuah lori dipandu seorang lelaki berusia 53 tahun yang berada di laluan sama,” katanya ketika dihubungi hari ini.-K! ONLINE


Bapa tiri durjana dipenjara 1,050 tahun rogol anak
Oleh MOHD YUNUS YAKKUB

27 Januari 2021, 8:30 pm
KLANG – Perbuatan keji seorang penganggur merogol anak tirinya sebanyak 105 kali selama dua tahun sejak 2018 mendapat balasan setimpal apabila dijatuhi penjara 1,050 tahun dan 24 sebatan di Mahkamah Sesyen di sini sebentar tadi.
Hakim Datin M. Kunasundary menjatuhkan hukuman tersebut terhadap tertuduh berusia 33 tahun selepas mengaku bersalah terhadap 105 pertuduhan yang dibacakan jurubahasa mahkamah.
Berdasarkan hukuman ditetapkan, lelaki itu dipenjara 10 tahun dari tarikh ditangkap 20 Januari lalu yang berjalan secara berasingan dan membawa penjara keseluruhan 1,050 tahun.
Selain itu, turut dikenakan dua sebatan bagi 105 pertuduhan dengan jumlah keseluruhan 210 sebatan. Bagaimanapun, hanya 24 hukuman sebatan sahaja dikenakan merujuk kepada Seksyen 288 (5) Kanun Acara Jenayah.
Kunasundary dalam penghakiman menegaskan kesalahan dilakukan adalah keji dan amat berat.
“Malah telah memalapkan hidup seorang kanak-kanak. Saya harap kamu insaf dalam penjara.

“Kamu tidak sepatutnya melakukan sesuatu yang ganas walaupun hukuman yang diberikan adalah hukuman minima namun mahkamah merasakan memadai mengambil kira jumlah pertuduhan yang dikenakan terhadap kamu,” jelasnya.
Dalam prosiding lebih empat jam bermula pukul 3 petang, tertuduh didakwa melakukan sumbang mahram dengan merogol anak tirinya berusia 14 tahun sebanyak 105 kali di sebuah flat di Sungai Way, Petaling Jaya bermula 2018 hingga tahun lalu.
Sabit kesalahan bagi setiap pertuduhan boleh dipenjara sehingga 30 tahun dan sebat mengikut Seksyen 376B Kanun Keseksaan.
Pendakwaan dikendalikan Timbalan Pendakwa Raya Nurul Qistini Qamarul Abrar dan Mohamad Afiq Zuber. -K!ONLINE


Dalam Grindr tu memang aku – Suhaimi Saad
Oleh MOHD. HAIKAL ISA

27 Januari 2021, 9:42 pm
PETALING JAYA – Bekas anggota kumpulan nasyid In-Team, Suhaimi Saad mengakui individu di sebalik akaun aplikasi perkenalan songsang, Grindr yang didedahkan sebuah portal hiburan semalam, adalah dirinya.
Bagaimanapun, bapa kepada empat cahaya mata itu berkata, dia hanya menggunakan aplikasi berkenaan untuk mempromosikan khidmat urut lelaki dan bukannya sampai ke tahap mengadakan hubungan sejenis.
“Dalam Grindr itu memang aku. Nak urut, PM (private message). Kalau nak hisap atau fun (berseronok), aku tak offer (tawarkan).
“Kau datang minta nak hisap. Orang itu dah jawab dia tak buat sebab dia tukang urut. Kau balas dengan rasa hampa. Bila dia letak harga, kau pergi tularkan dan cakap dia tawar khidmat hisap,” katanya menerusi Facebook.
Ujar suami kepada Ina Naim itu lagi, individu yang bertindak menularkan atau mengaitkan namanya dengan aktiviti songsang semalam hanya mengumpul dosa sendiri dan berniat tidak baik.
“Berhentilah gosip ‘gayboy’ dan tuduhan itu. Tidak elok, kau orang hanya akan himpun dosa sahaja. Dan, kalau betul pun, kenapa?.

“Kau hanya aibkan aku untuk jatuhkan aku, padahal itu hanya akan menaikkan nama aku sedangkan kau tetap di situ menghimpun dosa beribu,” jelas Suhaimi lagi.
Semalam, kecoh apabila sebuah portal berkongsi kisah seorang selebriti senior dilaporkan menawarkan perkhidmatan urut dalam laman mencari pasangan songsang, Grindr.
Suhaimi, 40, berkahwin dengan Ina Naim pada 12 Ogos 2007 di Masjid Jamek Sungai Ara, Kota Tinggi, Johor Darul Takzim.
Hasil perkahwinan tersebut mereka dikurniakan empat orang cahaya mata iaitu Ehmad Hadie Elfardie (2008), Sallman Elkhoyri (2010), Phyrosh Elfadwah (2012) dan Nur Layla Elghufrony (2014). — K! ONLINE


Pemandu lori muatan minuman keras cedera
Oleh NOR AINNA HAMZAH

27 Januari 2021, 8:43 pm
REMBAU – Seorang pemandu lori yang membawa muatan minuman keras terpaksa menahan sakit kira-kira 20 minit susulan tersepit dalam nahas tiga kenderaan berat di kilometer 232, Lebuh Raya Utara Selatan (arah selatan), dekat sini, petang tadi.
Dalam kejadian berkenaan, mangsa berusia lingkungan 50an tersepit di tempat duduk pemandu selepas lorinya merempuh bahagian belakang lori kontena yang membawa muatan barangan honda.
Menurut Ketua Balai Bomba dan Penyelamat Rembau, Penolong Penguasa Bomba Mohd Fuad Majid, sebaik tiba di lokasi, seorang pemandu masih tersepit di bahagian pemandu.
“Kita menerima panggilan pukul 5.55 petang dan tiba di lokasi pada pukul 6.08 petang. Kita berjaya mengeluarkan mangsa yang tersepit dalam masa 10 minit menggunakan rescue cutter.
“Mangsa yang cedera telah diserahkan kepada pasukan paramedik bagi tindakan selanjutnya,” katanya, di sini hari ini.-K! ONLINE


Moscow longgarkan sekatan Covid-19
Oleh KOSMO!

27 Januari 2021, 9:34 pm
MOSCOW – Moscow melonggarkan sekatan Covid-19 berikutan situasi kesihatan di ibu kota Rusia itu semakin pulih walaupun banyak negara lain mengetatkan langkah membendung koronavirus.
Datuk Bandar Moscow, Sergei Sobyanin mengumumkan perubahan tersebut ketika negara-negara Eropah bersedia mengetatkan kawalan sempadan dengan Britain bergelut menghadapi gelombang ketiga dan Belanda berdepan rusuhan perintah berkurung Covid-19.
“Pandemik semakin surut dan dalam situasi begini, ia menjadi tanggungjawab kami untuk mewujudkan keadaan supaya ekonomi kita pulih seberapa segera yang boleh,” kata Sobyanin di laman blognya.
Mulai hari ini, bar, restoran dan kelab malam yang sebelum ini diwajibkan tutup menjelang 11 malam (waktu tempatan), akan dibenarkan dibuka sepanjang malam. Bagaimanapun, mereka perlu melaksanakan penjarakan sosial dan mematuhi garis panduan sanitasi.
Majikan juga tidak lagi diminta memastikan sekurang-kurangnya 30 peratus kakitangan masing-masing bekerja dari rumah manakala pilihan bekerja dari rumah kini bergantung kepada budi bicara majikan.
Pengumuman Sobyanin bagaimanapun tidak menyebut tentang perhimpunan awam dengan larangan perarakan masih berkuat kuasa.

Sobyanin berkata hari ini bahawa sejak seminggu lalu, bandar raya yang didiami lebih 12 juta penduduk itu merekodkan purata 2,000 hingga 3,000 jangkitan baharu sehari. Ia jauh lebih rendah berbanding 7,000 kes harian semasa kemuncak gelombang Covid-19 di Mocow.
Menurutnya, 50 peratus katil di hospital-hospital kini kosong untuk kali pertama sejak pertengahan Jun lepas. – AFP


4,772 ditahan langgar SOP di Johor
Oleh MOHAMAD FAIZAL HASHIM

27 Januari 2021, 7:04 pm
JOHOR BAHRU – Seramai 4,772 individu ditahan kerana melanggar prosedur operasi standard (SOP) bagi membendung penularan pandemik Covid-19 sejak 18 Mac yang lalu hingga hari ini.
Pengerusi Jawatankuasa Kesihatan dan Alam Sekitar negeri, R. Vidyananthan berkata, daripada jumlah tersebut, seramai 3,752 individu telah dituduh di mahkamah sepanjang tempoh berkenaan.
“Pada semalam sahaja, 44 individu dikenakan tindakan kompaun kerana melanggar SOP ketika pelaksanaan Perintah Kawalan Pergerakan (PKP) dilaksanakan sejak 13 Januari lalu.
“Sejak tahun lalu juga, seramai 5,730 individu telah menjalani proses kuarantin di rumah di negeri ini sehingga kini,”katanya dalam kenyataan di sini hari ini.
Tambah beliau, jumlah individu yang dikenakan tindakan kerana ingkar perintah pengawasan dan pemerhatian di rumah sejak 29 Januari tahun lalu pula ialah seramai 142 orang.-K! ONLINE


Siti Nurhaliza menang enam anugerah JOOX Malaysia
Oleh NUR EMIRA SAIZALI

27 Januari 2021, 11:48 pm
Siti Nurhaliza menang enam anugerah JOOX
PETALING JAYA – Penyanyi nombor satu negara, Datuk Seri Siti Nurhaliza berjaya merangkul enam anugerah bagi JOOX Malaysia Top Music Awards 2020.
Berita gembira itu dikongsi sendiri oleh Siti menerusi sebuah video yang dimuat naik dalam Instagramnya sebentar tadi.
Dalam perkongsian tersebut, Siti telah memenangi enam kategori dan empat daripadanya ialah untuk JOOX Top Music Awards Mid Year 2020.
Lagu Aku Bidadari Syurgamu berjaya memenangi dua kategori iaitu Top 5 Hit Lokal dan Lagu Lokal Paling Popular.
Manakala, dua lagi anugerah ialah Top 5 Artis Lokal dan Artis Lokal Paling Popular.

Sementara untuk JOOX Top Music Overall 2020 Awards pula, Siti berjaya merangkul anugerah Top 5 Artis Lokal Tahun 2020 dan Top 5 Hit Lokal Tahun 2020 untuk lagu Aku Bidadari Syurgamu.
Kesemua kemenangan tersebut ialah hasil undian daripada para peminat dalam laman web rasmi JOOX.
Menurut pemilik nama penuh Siti Nurhaliza Tarudin, 42, dia berterima kasih kepada semua yang telah mengundinya sepanjang tahun 2020.
“Terima kasih kepada JOOX kerana selalu memberi sokongan dan mempromosikan lagu-lagu saya selama ini.
“Menerusi JOOX, lagu-lagu saya dapat didengari dan distrim oleh pencinta muzik dan peminat saya sendiri,” katanya dalam video tersebut.
Tambah pelantun lagu Kuasa Cintamu itu, kesemua kejayaan tersebut merupakan kenangan manis buatnya untuk tahun lalu sehingga awal tahun ini.
“Kesemua kenangan tersebut sangat manis untuk saya sepanjang tahun 2020 dan pembuka tahun 2021.
“Terima kasih kepada semua yang telah mengundi dan terima kasih JOOX atas usaha penganjuran anugerah ini,” katanya lagi.
Lebih membanggakan, isteri kepada Datuk Seri Khalid Mohamad Jiwa itu merangkul lebih banyak kemenangan berbanding penyanyi antarabangsa terkenal, Justin Bieber dan kumpulan K-pop popular, BTS.
Bieber berjaya meraih lima anugerah termasuk kategori Artis Antarabangsa Paling Digemari.
Pada masa sama, BTS turut membawa pulang lima anugerah termasuk anugerah Lagu K-Pop Paling Popular dan Top 5 Hit K-Pop Tahun 2020.
Penganjuran JOOX Malaysia Top Music Awards 2020 bertujuan untuk memberi pengiktirafan kepada pencapaian dan karya penggiat muzik tempatan dan antarabangsa sepanjang tahun 2020.
Terdahulu, pada Disember tahun lalu, Siti juga pernah diumumkan sebagai Artis Lokal No 1 Paling Banyak Distrim di aplikasi muzik Joox sepanjang tahun 2020. – K! ONLINE


Enam premis diserbu, didalangi sindiket berlainan
Oleh NOR AZIHAN MD. GHAZALI

27 Januari 2021, 9:36 pm
SUBANG JAYA – Meskipun sudah enam kali kawasan perniagaan di Puchong Utama diserbu polis namun masih terdapat segelintir premis perniagaan yang berani menjalankan aktiviti menjual nombor ekor secara haram.
Kebanyakan premis yang baru beroperasi antara tiga ke empat bulan lalu itu didalangi sindiket yang berlainan dengan sebahagiannya berselindung di sebalik perniagaan yang beroperasi secara sah.
Ketua Polis Daerah Subang Jaya, Asisten Komisioner Abd. Khalid Othman berkata, serbuan menerusi Ops Dadu kali ini merupakan serbuan ketujuh ke lokasi yang sama.
Menurutnya, melalui serbuan kali ini, polis berjaya memberkas 20 individu melibatkan 11 penjaga dan penjual serta sembilan pembeli yang berusia lingkungan 26 hingga 55 tahun.
“Lima daripada pembeli merupakan warga asing manakala selebihnya warga tempatan. Mereka berjaya ditahan sebelum sempat membeli nombor ekor.
“Daripada keseluruhan tangkapan, dua daripadanya adalah wanita tempatan yang bertindak sebagai penjual, salah seorang daripadanya pernah ditahan polis sebanyak empat kali,” ujarnya kepada pemberita di lokasi malam ini.

Jelasnya, melalui Operasi yang bermula kira-kira pukul 6 petang hingga 8.30 malam itu, polis turut merampas wang tunai berjumlah RM5,060 termasuk 12 telefon bimbit dan 53 keping kertas bercetak dan bertulis.-K! ONLINE


Peniaga tidak boleh naikkan harga gajet
Oleh ROSLIZA MOHAMED

27 Januari 2021, 6:59 pm
KOTA BHARU – Kementerian Perdagangan Dalam Negeri dan Hal Ehwal Pengguna ( KPDNHEP) Kelantan mengingatkan agar peniaga produk gajet elektronik di negeri ini supaya tidak menaikkan harga barangan tersebut.
Ketua Pegawai Penguatkuasa KPDNHEP negeri, Azanizam Affendi Juri berkata, pihaknya telah menjalankan pemantauan bagi mendapatkan justifikasi sekiranya berlaku kenaikan harga di pasaran.
Katanya, susulan daripada itu, pihaknya sudah mengeluarkan enam notis berkaitan bagi mendapatkan maklumat harga di bawah Akta Kawalan Harga dan Antipencatutan (AKHAP) 2011.
“Notis itu melibatkan lima barangan komunikasi yang merangkumi komputer, komputer riba, tablet, mesin pencetak dan telefon bimbit.
“Oleh itu, kita mengingatkan peniaga peranti elektronik supaya tidak mengaut keuntungan menjual barangan tersebut,” katanya dalam satu kenyataan hari ini.-K! ONLINE


3,680 kes baharu, 7 kematian
Oleh SITI A'ISYAH SUKAIMI

27 Januari 2021, 6:42 pm
PUTRAJAYA – Sebanyak 3,680 kes baharu dilaporkan hari ini menjadikan jumlah kes positif Covid-19 sebanyak 194,114 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, enam kes import mendapat jangkitan dari luar negara manakala sebanyak 3,674 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 42,389 kes.
“Tujuh kes kematian turut dilaporkan dan jumlah kes kematian Covid-19 di Malaysia kini sebanyak 707 kes.
“Selain itu, sebanyak 1,858 kes sembuh dicatatkan dan jumlah kumulatif kes sembuh sepenuhnya daripada Covid-19 sebanyak 151,018 kes,” katanya menerusi ciapan pada twitter rasmi beliau di sini hari ini.
Ujarnya, terdapat 314 kes positif sedang dirawat di Unit Rawatan Rapi dengan 122 kes memerlukan bantuan pernafasan. -K!ONLINE


Calitan dubur didakwa lebih tepat kesan Covid-19
Oleh KOSMO!

27 Januari 2021, 6:56 pm
Ujian calitan dubur didakwa lebih tepat kesan Covid-19

BEIJING – Pemerintah China mendedahkan bahawa ujian calitan dubur adalah  lebih berkesan dan tepat dalam mengesan kehadiran koronavirus, lapor akhbar New York Post, kelmarin.
Pakar-pakar perubatan China berkata, kaedah itu adalah cara lebih tepat untuk mengesan Covid-19 berbanding ujian calitan tekak dan hidung.
Kaedah pengesanan menerusi anus digunakan lebih kerap di Beijing selepas ujian calitan tersebut dilakukan kepada seorang budak lelaki berusia 9 tahun yang kemudian disahkan positif  varian virus Covid-19 Britain bulan lalu, lapor majalah  Newsweek.
Namun begitu, kaedah calitan dubur dipercayai telah digunakan di China sejak tahun lalu, khsusus terhadap individu yang tinggal di zon  merah Covid-19 seperti Shanghai.
Ujian calitan hidung dan tekak bagaimanapun tetap menjadi kaedah paling popular kerana ia mudah dan pantas dilakukan, demikian menurut  media tempatan.

“Sudah tentu, calitan dubur  tidak semudah ujian calitan tekak maka ia hanya digunakan terhadap individu di kawasan kuarantin utama.
“Kaedah ini juga membantu mengurangkan hasil ujian positif palsu,” kata pegawai tempatan, Li Tongzeng.
Ujian  tersebut melibatkan  pelapik dimasukkan sedalam 3 hingga 5 sentimeter ke  dalam rektum untuk mendapatkan sampel.
 “Kami mendapati bahawa koronavirus berkumpul lebih banyak dan bertahan lama di saluran pencernaan berbanding saluran pernafasan pesakit,” jelas Tongzeng. – Agensi


Acu pisau lipat dileher sebelum culik, samun
Oleh KHAIRUL MOHD. ALI

27 Januari 2021, 6:48 pm
KULAI – Seorang lelaki berdepan detik cemas apabila dia diacukan pisau lipat sebelum diculik dan dipukul dalam kejadian samun bersenjata di Bandar Putra di sini malam kelmarin.
Dalam kejadian pada pukul pada pukul 9.30 malam itu, mangsa didatangi dua lelaki ketika berada di tepi Jalan Merbau 2 di sini.
Ketua Polis Daerah Kulai, Superintenden Tok Beng Yeow berkata, suspek mengacukan senjata tajam dipercayai pisau lipat pada leher mangsa sebelum mengarahkan supaya menyerahkan wang.
“Mangsa tidak melawan sebelum dia dibawa ke rumah salah seorang suspek dan dipukul pada badan serta kepala sehingga pengsan.
“Mangsa yang hanya sedar pada keesokan harinya bertindak melarikan diri pada pukul 8.30 pagi semalam sebelum membuat laporan polis berhubung kejadian itu,”katanya dalam satu kenyataan di sini hari ini.-K! ONLINE


Rampasan senjata api ada kaitan dengan pengedaran dadah
Oleh YATIMIN ABDULLAH

27 Januari 2021, 6:38 pm
PASIR MAS – Polis percaya kebanyakan rampasan membabitkan senjata api di Kelantan mempunyai kaitan dengan sindiket pengedaran dadah.
Ketua Polis Kelantan, Datuk Shafien Mamat berkata, pihaknya telah merampas 11 pucuk senjata api pelbagai jenis dan 1,049 butir peluru dalam operasi yang telah dijalankan sepanjang tahun lalu.
Menurutnya, rampasan itu menunjukkan penurunan berbanding tahun 2019 apabila sebanyak 14 pucuk senjata api pelbagai jenis telah berjaya dirampas bersama 507 butir peluru.
Shafien berkata, IPD Pasir Mas telah telah merampas sepucuk pistol bersama lapan butir peluru dalam serbuan di sebuah rumah di kawasan taman dekat Batu Karang di sini semalam.
“Dalam serbuan pukul 10.45 pagi itu, kita berjaya menahan seorang suspek berusia 38 tahun. Selain pistol, polis turut merampas empat bungkusan kecil yang mengandungi ketulan kristal dipercayai dadah.
“Ujian sarjngan air kencing mendapati suspek positif dadah jenis Methamphetamine dan mempunyai empat rekod jenayah lampau berkait jenayah penggunaan dadah,” katanya pada sidang akhbar di sini hari ini.-K! ONLINE


Agong berkenaan menerima menghadap PM secara sidang video
27 Januari 2021, 6:20 pm
PETALING JAYA- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan menerima menghadap Perdana Menteri, Tan Sri Muhyiddin Yassin untuk mesyuarat Pra-Kabinet secara sidang video di Istana Negara pada pagi hari ini.
Laman Facebook Istana Negara memaklumkan, sesi yang berlangsung selama setengah jam itu bermula dari pukul 8.30 pagi diadakan secara sidang video berikutan pelaksanaan Perintah Kawalan Pergerakan (PKP).
“Secara kelazimannya, majlis menghadap untuk mesyuarat Pra-Kabinet berlangsung secara bersemuka.
“Mesyuarat Pra-Kabinet adalah antara aktiviti mingguan atau rutin utama Al-Sultan Abdullah untuk berbincang dan bertukar pendapat bersama Perdana Menteri berkenaan urusan dan isu-isu berkaitan kerajaan,” menurutnya dalam satu hantaran di laman Facebook itu. -K! ONLINE


473 dikompaun ingkar SOP PKP
Oleh LUQMAN RIDHWAN MOHAMED NOR

27 Januari 2021, 6:15 pm
PETALING JAYA – Seramai 473 individu dikompaun manakala 33 lagi direman Polis Diraja Malaysia (PDRM) semalam atas kesalahan ingkar prosedur operasi standard (SOP) Perintah Kawalan Pergerakan (PKP).
Menteri Kanan (Keselamatan), Datuk Seri Ismail Sabri Yaakob berkata, kesalahan direkodkan ialah tidak memakai pelitup muka (112) serta premis beroperasi lebih masa atau tanpa kebenaran (84).
“Kesalahan lain ialah rentas daerah atau negeri tanpa kebenaran (77), tiada penjarakan fizikal (76), gagal menyediakan peralatan/merekod butiran pelanggan (66) dan lain-lain (91),” katanya dalam satu kenyataan hari ini.
Pada masa sama, menurut beliau, Task Force Operasi Pematuhan yang diketuai PDRM telah membuat 60,840 pemeriksaan semalam.
“Seramai 3,048 Pasukan Pematuhan melibatkan 12,772 anggota telah membuat pemantauan di 5,186 buah restoran, pasar raya (3,684), bank (3,537), penjaja (2,095), kilang (1,443) dan pejabat kerajaan (686).
“Juga dipantau, sebanyak 932 terminal pengangkutan darat, terminal pengangkutan air (239) dan terminal pengangkutan udara (76),” katanya.

Sementara itu, Ismail Sabri berkata, 19 pendatang asing tanpa izin (PATI) ditangkap manakala lapan buah kenderaan darat dirampas menerusi Ops Benteng semalam.
“Dalam operasi itu juga, turut dikesan 82 bot atau kapal berada di perairan negara melalui tujuh aktiviti penglihatan,” ujarnya.
Tambahnya, sebanyak 536 Sekatan Jalan Raya telah dilaksanakan semalam oleh pihak berkuasa seperti PDRM, Angkatan Tentera Malaysia (ATM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (AKSEM). – K! ONLINE


442 pengantin di Selangor dinikahkan sepanjang PKP
Oleh MOHD YUNUS YAKKUB

27 Januari 2021, 5:57 pm
SHAH ALAM – Seramai 442 pasangan pengantin di Selangor telah berjaya dinikahkan secara sidang video sepanjang tempoh pelaksanaan Perintah Kawalan Pergerakan (PKP) bermula 13 Januari lalu.
Pengarah Jabatan Agama Islam Selangor (JAIS), Datuk Mohd. Shahzihan Ahmad berkata, pelaksanaan majlis akad nikah ini dilaksanakan hanya kepada pasangan yang telah mendapat kebenaran berkahwin.
Katanya, ia juga kepada pasangan yang telah mendapat tarikh nikah dari Pejabat Agama Islam Daerah (PAID) secara temujanji.
“Kaedah majlis akad nikah itu apabila pendaftar perkahwinan yang berada di PAID menyaksikan lafaz ijab dan kabul oleh wali dan pengantin lelaki yang berada di rumah bersama pengantin perempuan dan dua orang saksi.
“JAIS juga telah memperluaskan pelaksanaan kaedah ini kepada Penolong Pendaftar Perkahwinan (PPP) yang bertugas di masjid pengurusan, mulai kelmarin,” katanya dalam kenyataan di sini hari ini.
Sehubungan itu, beliau menjelaskan semua PPP dibenarkan untuk melaksanakan pernikahan secara sidang video dalam melancarkan urusan pernikahan para pasangan yang bakal berkahwin mulai 4 Februari depan.

Tambah Mohd. Shahzihan, selaras itu perkhidmatan kaunter temujanji juga telah mula dibuka bagi urusan-urusan di PAID mulai kelmarin.
“Buat permulaan, 25 urusan-urusan temujanji ditetapkan setiap hari bagi perkhidmatan kaunter selama empat jam bermula pukul 8 pagi.
“Sebanyak 900 slot temujanji meliputi semua PAID telah penuh sehingga 29 Jumaat ini,” jelasnya.-K!ONLINE


SVTP mampu tarik pelaburan RM14 bilion ke Perak
Oleh SHAMSUL KAMAL AMARUDIN

27 Januari 2021, 6:30 pm
IPOH – Pihak Berkuasa Pelaksanaan Koridor Utara (NCIA) akan mewujudkan Silver Valley Technology Perak (SVTP) sebagai sebuah projek pemangkin mampan yang akan menjadikan Perak sebagai peneraju Taman Teknologi Digital di Asia Tenggara.
Projek tersebut yang dilakukan dengan kerjasama kerajaan Perak dijangka mampu menarik pelaburan swasta bernilai kira-kira RM14 bilion di samping mewujudkan 13,000 peluang pekerjaan.
Menteri Besar Perak, Datuk Saarani Mohamad berkata, kedudukan strategik SVTP yang terletak 15 kilometer (km) dari pusat bandar raya Ipoh sekali gus menawarkan perhubungan logistik yang berkesan kerana mempunyai akses mudah ke lapangan terbang, lebuh raya, stesen keretapi dan pelabuhan darat.
“Apabila beroperasi sepenuhnya kelak, SVTP dijangka menarik pelaburan swasta bernilai kira-kira RM14 bilion di samping mewujudkan 13,000 peluang pekerjaan.
“Paling utama adalah mengurangkan isu penghijrahan tenaga kerja berbakat ke negeri-negeri jiran,” katanya selepas mempengerusikan mesyuarat NCIA-Jawatankuasa Pemandu Negeri (JPN) buat pertama kali di sini hari ini.-K! ONLINE


PKPD di tiga lokaliti di Terengganu
Oleh LUQMAN RIDHWAN MOHAMED NOR

27 Januari 2021, 6:24 pm
PETALING JAYA – Kerajaan melaksanakan Perintah Kawalan Pergerakan Diperketatkan (PKPD) di Pusat Transit Tahanan (PTP) Penjara Marang, Pusat Koreksional Dungun dan Kuarters Kakitangan, Terengganu bermula esok hingga 10 Februari depan.
Menteri Kanan (Keselamatan), Datuk Seri Ismail Sabri Yaakob berkata, PKPD di PTP Penjara Marang melibatkan Blok Pusat Latihan Pegawai Penjara, Zon 2 dan Zon 3.
Katanya, ia ekoran peningkatan kes mendadak di penjara berkenaan iaitu 98 kes positif Covid-19 daripada 1,262 saringan dilaksanakan setakat semalam, dengan kesemua kes itu hanya melibatkan tahanan.
“Pelaksanaan PKPD ini untuk memudahkan Kementerian Kesihatan (KKM) melaksanakan saringan secara bersasar ke atas semua yang terlibat untuk memastikan tiada penularan jangkitan dalam komuniti,” katanya dalam satu kenyataan hari ini.
Sementara itu, Ismail Sabri berkata, sehingga semalam, KKM telah melaksanakan 1,102 ujian saringan dan daripada jumlah itu, sebanyak 99 kes positif Covid-19 telah direkodkan yang melibatkan 92 tahanan, dua kakitangan dan lima kontak rapat.
“Atas nasihat dan penilaian risiko oleh KKM, kerajaan hari ini bersetuju untuk melaksanakan PKPD di Pusat Koreksional Dungun dan Kuarters Kakitangan bermula 28 Januari 2021 sehingga 10 Februari 2021,” katanya.

Ujarnya, SOP PKPD di kawasan penjara sama seperti yang diumumkan sebelum ini termasuk pergerakan keluar masuk dan lawatan oleh ahli keluarga adalah tidak dibenarkan.
Dalam pada itu, menurut beliau, Kementerian Sumber Manusia (KSM) memaklumkan bahawa seramai 7,541 pekerja warga asing telah menjalani ujian saringan semalam dan daripada jumlah itu, 153 orang disahkan positif Covid-19.
“Secara kumulatifnya, sejak 1 Disember 2020, seramai 225,950 pekerja warga asing telah menjalani ujian saringan Covid-19 yang melibatkan 9,132 majikan.
“Daripada jumlah ini sebanyak 4,386 telah disahkan positif Covid-19 manakala 221,564 lagi adalah negatif,” katanya. – K! ONLINE


Lebih 50 juta saman trafik tertunggak
Oleh NOR AZIHAN MD. GHAZALI

27 Januari 2021, 6:53 pm
KUALA LUMPUR – Jabatan Siasatan dan Penguatkuasaan Trafik (JSPT) memaklumkan lebih 50 juta saman tertunggak yang belum dijelaskan pesalah-pesalah trafik di seluruh negara sejak tahun 2000.
Pengarah Jabatan Siasatan dan Penguatkuasaan Trafik (JSPT) Bukit Aman, Datuk Azisman Alias berkata, bagi membolehkan pesalah trafik membuat bayaran, pihaknya berpendapat platform dalam talian sesuai digunapakai lebih-lebih lagi ketika pelaksanaan Perintah Kawalan Pergerakan (PKP) ini.
Justeru itu, beliau meminta Kementerian Kewangan melihat semula kedudukan syarikat yang bertanggungjawab menyediakan platform pembayaran saman secara dalam talian bagi membolehkan pesalah trafik membuat bayaran dengan cepat dan mudah.
“Saya merayu kerajaan agar keputusan segera dapat dibuat bagi melancarkan kutipan saman yang tertunggak dengan banyak ini.
“Ramai yang mahukan sistem ini diteruskan, ia berdasarkan maklum balas daripada orang ramai yang lebih gemar membuat bayaran secara dalam talian memandangkan ia lebih mudah dan cepat berbanding membuat bayaran di kaunter,” katanya pada sidang akhbar di Dewan Theatrette, Menara 1, Bukit Aman di sini hari ini.
Dalam perkembangan sama, Azisman berkata, pihak JSPT juga berada pada fasa terakhir (peringkat teknikal) dalam persediaan membangunkan aplikasi dalam talian bagi membolehkan orang awam membayar saman dengan mudah dan cepat.-K! ONLINE


Ashraff selongkar tong sampah bantu cari rezeki untuk keluarga
Oleh TOREK SULONG

27 Januari 2021, 5:30 pm
PASIR PUTEH – Perbuatan seorang kanak-kanak berusia sembilan tahun, Mohd. Ashraff Mokhtar yang sering memungut barangan terbuang di tong sampah sekitar bandar menarik perhatian Ketua Jajahan Pasir Puteh, Ab. Pattah Hasbullah menjejaki keluarganya.
Rombongan Ketua Jajahan bersama Pengarah Yayasan Dakwah Islamiah Malaysia (Yadim) Kelantan, Mahadi Awang menemui keluarga kanak-kanak itu di Kampung Telaga Gayong, di sini hari ini yang ternyata terkesan dengan penularan wabak Covid-19.
Menurut Mahadi, anak yatim itu tinggal bersama ibunya, Ropeeah Yunuh, 50, tiga kakak yang masih bersekolah dan seorang abang yang bekerja sebagai tukang rumah untuk menampung perbelanjaan keluarga.
“Mereka menyewa di sebuah rumah dengan kadar RM200 sebulan. Ibunya bekerja di kedai makan berdekatan dengan bayaran gaji RM30 sehari.
“Kini, mereka hilang punca pendapatan apabila kedai makan tempat ibunya bekerja ditutup manakala abang Mohd. Ashraff tidak dipanggil semula untuk bekerja kerana pembinaan rumah dihentikan seketika sepanjang Perintah Kawalan Pergerakan (PKP),” katanya ketika ditemui pemberita hari ini.
Dalam lawatan itu, Yadim menyampaikan bungkusan makanan, sebuah basikal dan wang tunai bagi meringankan bebanan keluarga berkenaan.

Mengulas lanjut, Mahadi berkata, keluarga berkenaan juga akan mendapat bantuan bulanan persekolahan anak-anak sebanyak RM400 sebagai sumber utama perbelanjaan sepanjang PKP ini.
Sementara itu, Ab. Pattah berkata, pihaknya akan membantu ibu tunggal itu mengusahakan gerai pisang goreng dalam tempoh terdekat dalam usaha membantu mereka mendapatkan sumber kewangan yang boleh digunakan untuk menampung perbelanjaan persekolahan anak-anak mereka nanti.-K! ONLINE


Perkeso siasat pegawai perubatan palsukan dokumen pesakit
27 Januari 2021, 5:24 pm
PETALING JAYA- Pertubuhan Keselamatan Sosial (Perkeso) menjalankan siasatan dalaman bagi mengenal pasti unsur penipuan berkaitan seorang pegawai perubatan yang disyaki memalsukan dokumen rekod pesakit.
Ketua Eksekutif Perkeso, Datuk Seri Dr. Mohammed Azman Aziz Mohammed berkata, pihaknya sedang bekerjasama dengan Polis Diraja Malaysia (PDRM) untuk mengenal pasti dokumen-dokumen yang terlibat bagi membantu siasatan.
“Berdasarkan beberapa dokumen yang telah dikemukakan untuk pengesahan, Perkeso mendapati dokumen-dokumen tersebut telah diproses untuk pembayaran tuntutan faedah.
“Hasil siasatan awal juga mendapati sekurang-kurangnya 16 kes dapat dikaitkan dengan pegawai perubatan tersebut,” katanya dalam satu kenyataan hari ini.
“Sekiranya terdapat penemuan yang berkaitan, Perkeso akan melaporkan kepada pihak berkuasa untuk tindakan selanjutnya.
“Memandangkan pihak polis masih menjalankan siasatan terhadap kes ini, sebarang kenyataan lanjut hanya akan dimaklumkan setelah siasatan selesai,” katanya. -K! ONLINE